Izraelský prezident vyzval krajiny na presunutie ambasád do Jeruzalema

Reuven Rivlin rozhodnutie výboru UNESCO schváliť rezolúciu, ktorá je kritická voči židovskému štátu.

TEL AVIV. Izraelský prezident Reuven Rivlin vyzval v utorok všetky krajiny, aby premiestnili svoje veľvyslanectvá do Jeruzalema. Rivlin to vyhlásil v reakcii na rozhodnutie výboru UNESCO schváliť rezolúciu, ktorá je kritická voči židovskému štátu. "Jeruzalem bol vždy stredobodom židovského sveta. Nadišiel čas uznať Jeruzalem za oficiálne hlavné mesto štátu Izrael - de facto, nie iba de jure," vyhlásil Rivlin pri príležitosti osláv 69. Dňa nezávislosti Izraela. Izrael považuje Jeruzalem sa svoju metropolu. Keďže palestínska samospráva by rada ustanovila východný Jeruzalem sa hlavné mesto svojho eventuálneho štátu, premiestnenie ambasády určitej krajiny do Jeruzalema by bolo jasným signálom, na čej strane krajina predmetného veľvyslanectva stojí. Väčšina krajín - aby sa tejto skutočnosti vyhla - má svoje zastupiteľské úrady v Tel Avive. Palestínsky minister zahraničných vecí Rijád Málikí rozhodnutie organizácie UNESCO privítal. "Napriek zúfalým pokusom izraelskej vlády podkopať palestínske rezolúcie v UNESCO svet hlasoval v náš prospech," uviedol minister. Výkonný výbor UNESCO v utorok schválil rezolúciu, ktorá vyhlasuje izraelskú suverenitu nad Jeruzalemom za "neplatnú". Dokument zároveň kritizuje výkopové projekty vo východnom Jeruzaleme a dvoch miestach v Predjordánsku, ako aj izraelskú blokádu v pásme Gazy, kde vládne hnutie Hamas. Rezolúciu odobrilo 22 krajín, proti návrhu boli USA, Nemecko, Taliansko a sedem ďalších členských štátov. Izraelský premiér Benjamin Netanjahu odsúdil tento orgán OSN, argumentujúc tým, že sa UNESCO snaží popierať "historickú pravdu" a nikto iný nepovažuje Jeruzalem za také posvätné miesto ako práve židovský ľud". Izraelský rezort diplomacie označil dané rozhodnutie za "zbytočné spolitizovanie UNESCO". Rezolúcia teraz pôjde na prerokovanie do plenárneho výkonného výboru, ktorý o danej záležitosti rozhodne v piatok, spresnil hovorca UNESCO. Inkriminovaná rezolúcia, ktorú predložilo niekoľko arabských štátov, má však subtílnejšie znenie než vlaňajšie rozhodnutie UNESCO, ktoré sa zmieňovalo o niekoľkých lokalitách primárne pod ich islamskými názvami, pričom židovské názvoslovné ekvivalenty boli v prevažnej miere ignorované.


Úvery na bývanie ku koncu augusta stúpli na viac ako 23,8 miliardy eur

Vo financovaní bývania na Slovensku dominuje Slovenská sporiteľňa.

BRATISLAVA. Objem úverov na bývanie na Slovensku ku koncu ôsmeho mesiaca stúpol v medziročnom porovnaní o 14,1 percenta. Ako informovala Národná banka Slovenska (NBS) na svojej internetovej stránke, ku koncu augusta tak dosiahol 23,85 miliardy eur. Naďalej dominovali iné úvery na nehnuteľnosti, ktorých stav predstavoval 15,651 miliardy eur. Hypotekárne úvery tvorili 5,912 miliardy eur. Objem úverov stavebného sporenia bol 2,287 miliardy eur.Vo financovaní bývania na Slovensku dominuje Slovenská sporiteľňa, ktorej podiel na celkovom objeme poskytnutých úverov dosiahol 27,8 percenta. Nasleduje VÚB banka s podielom 21,26 percenta a Tatra banka s 13,64 percenta. Slovenskej sporiteľni patrí prvá priečka najmä vďaka najvyššiemu podielu iných úverov na nehnuteľnosti, ktorý predstavoval 33,34 percenta. Pri klasických hypotekárnych úveroch najvyšší podiel mala VÚB banka na úrovni 44,22 percenta. Pri úveroch zo stavebného sporenia dominuje Prvá stavebná sporiteľňa s podielom 84,28 percenta.Úvery na nehnuteľnosti poskytuje 17 bánk. Licenciu na poskytovanie hypotekárnych úverov má sedem bánk. Hypotekárne banky v minulosti postupne rozširovali možnosti financovania bývania aj o spotrebné úvery zabezpečené nehnuteľnosťou a iné úvery na bývanie. Tieto úvery na bývanie v niektorých prípadoch nahrádzajú klasické hypotéky, pričom klasické hypotekárne úvery niektoré banky poskytujú už len minimálne. Kým začiatkom roka 2010 ešte stále v portfóliu úverov na bývanie dominovali hypotéky, tak o pár mesiacov neskôr sa ich pomer znížil v prospech iných úverov na bývanie. V rámci stavebného sporenia pôsobia na trhu tri stavebné sporiteľne.


Viaceré okresy znovu čaká mrazivá noc, teplota môže klesnúť na mínus 16 stupňov

Mrazivé teploty očakávajú meteorológovia aj začiatkom týždňa.

BRATISLAVA. Okresy na severe a východe Slovenska čaká opäť mrazivá noc. Teplota tam môže miestami klesnúť až na mínus 16 stupňov Celzia. Platí preto výstraha prvého stupňa Slovenského hydrometeorologického ústavu (SHMÚ). "Nízka teplota predstavuje potenciálne nebezpečenstvo pre ľudské zdravie a fyzické aktivity v exteriéroch. Očakávaný mráz nie je v danej ročnej dobe a oblasti zriedkavý, ale môže spôsobiť poškodenie zdravia," informuje SHMÚ. Chladné noci možno podľa meteorológov očakávať aj začiatkom budúceho týždňa.


Facebook porušil súkromie, dostal rekordnú pokutu päť miliárd dolárov

Facebook pokutovali za porušenie ochrany súkromia.

WASHINGTON. Internetová spoločnosť Facebook dostala v spojených štátoch pokutu približne päť miliárd dolárov za porušenie ochrany súkromia. Informoval o tom v piatok denník Wall Street Journal s odvolaním sa na zdroje oboznámené s prípadom. Podľa denníka o nevídane vysokej pokute rozhodla Federálna obchodná komisia (FTC). Sociálna sieť ani komisia sa k pokute oficiálne nevyjadrili. FTC začala najväčšiu sociálna sieť sveta vyšetrovať pred viac ako rokom pre podozrenie, že sa citlivé osobné dáta miliónov užívateľov dostali do rúk firmy Cambridge Analytica, ktorá pracovala pre prezidentskú kampaň Donalda Trumpa. Vyšetrovanie sa sústredilo na to, či zdieľanie dát s Cambridge Analytica a ďalšie podobné zlyhania porušili dohodu s FTC z roku 2011 o ochrane súkromia používateľov. WSJ v piatok napísal, že komisia pomerom hlasov tri ku dvom rozhodla o udelení pokuty, ktorá je najvyšším peňažným trestom, aký kedy FTC vymerala. Doteraz najviac zaplatila za zlyhanie pri ochrane súkromia firma Google, ktorej FTC v roku 2012 nariadila uhradiť 22,5 milióna dolárov. Pre pokutu podľa denníka hlasovali traja členovia komisie nominovaní republikánmi, dvojica demokratov bola proti. Facebook s rekordne vysokou pokutou dopredu počítal a vytváral si na ňu rezervy. Najmä z toho dôvodu v tohtoročnom prvom štvrťroku poklesol jeho čistý zisk medziročne o 51 percent na 2,43 miliardy dolárov.


Pápežovi došla s pedofilmi trpezlivosť. Sú to len slová, tvrdia kritici

Pontifik vyhlásil, že prípady sexuálnych škandálov cirkvi budú podliehať nulovej tolerancii.

VATIKÁN, BRATISLAVA. Vždy nám hovoril, že je to len hra: Poďme sa hrať, poďme sa len hrať. A potom nás zobral do dievčenskej izby. Nemenovaná Argentínčanka týmito slovami pred časom pre agentúru AP opísala okamihy, keď ju spolu s ďalšími dvoma desiatkami mladých katolíčok v Buenos Aires sexuálne zneužíval 82-ročný taliansky kňaz Nicola Coradi. Viaceré z obetí sa údajne ešte pred dvoma rokmi obrátili osobne aj na nového pápeža, ktorý tiež pochádza z argentínskej metropoly. Coradiho síce v novembri zatkli, no medzitým sa objavili ďalšie podobné prípady. Pápež František chce s podobnými kňazmi teraz zatočiť oveľa tvrdšie. Ešte krátko po Vianociach všetkým biskupom na celom svete oficiálne odkázal: Ak budete tieto praktiky tolerovať, v katolíckej cirkvi ste skončili. „Bol by som rád, keby sme obnovili náš absolútny záväzok na tom, že zaručíme, aby sa tieto zločiny už nikdy nestali,“ uviedol pontifik v stanovisku, ktoré Vatikán zverejnil až teraz v pondelok. Začína sa éra nulovej tolerancie voči podobným praktikám, cituje ho britský Guardian. František o boji proti sexuálnemu zneužívaniu v cirkvi hovorí už od nástupu do funkcie. Podľa vatikánskych komentátorov však ide o jeho doteraz najrazantnejšie slová na túto tému. Ešte v roku 2014 zriadil špeciálnu komisiu, ktorá mala vyšetriť nielen prípady zneužívania detí kňazmi, ale aj prax, podľa ktorej príslušní biskupi podozrivých duchovných presúvali z farnosti do farnosti tak, aby sa ich zločiny ututlali. Minulý rok Vatikán zriadil aj špeciálnu webovú stránku, na ktorej obete sexuálneho násilia v cirkvi môžu hlásiť podozrivých vinníkov. Františkova komisia sa však od začiatku stretáva s problémami. Zatiaľ nemá príliš hmatateľné výsledky a vlani vo februári sa navyše objavili správy, že z nej odstúpil aj známy britský bojovník proti sexuálnemu zneužívaniu v cirkvi Peter Saunders. Neskôr to síce poprel a vyhlásil, že „odvolať ma môže len Svätý Otec“, kritizoval však pomalý postup komisie aj fakt, že jej členovia takmer odmietajú hovoriť s novinármi. Saunders bol pritom v minulosti sám obeťou sexuálneho násilia, keď mal len osem rokov. Po správach, že z komisie odstupuje, ho prijal sám pápež. „Dôverujem mu, je to úprimný muž,“ povedal pre Boston Globe, keď ho František vymenoval do komisie. Práve Boston Globe stál pri zverejnení série škandálov, ktoré, ako sa neskôr ukázalo, nemali na svedomí len americkí duchovní. Noviny v roku 2002 zverejnili sériu článkov o zneužívaní detí katolíckymi kňazmi, ktorých kryli miestni biskupi. V roku 2015 americkí filmári v snímke Spotlight prípad sfilmovali. Škandály, často aj desiatky rokov staré, sa aj vďaka Boston Globe neskôr objavili v ďalších krajinách vrátane Rakúska, Poľska, ale najmä Írska, kde kňazi zneužívali deti už v 50. rokoch. Ukázalo sa aj to, ako cirkev desaťročia podozrivých kňazov presúvala namiesto toho, aby ich prípady riešila pred súdom. Mnohé prípady sa neriešili pre vysoký vek obvinených. To bol aj príklad duchovného Marciala Maciela, zakladateľa Kongregácie Kristovi legionári, ktorý mal veľmi blízko k pápežovi Jánovi Pavlovi II., no obvinili ho zo zneužívania študentov kňazského seminára a z toho, že napriek sľubu celibátu splodil šesť detí. Pred súd sa nikdy nedostal. Obete sexuálneho násilia v cirkvi, dnes už často aj v dôchodkovom veku, teraz Františkovu snahu oceňujú. Počas svojho pontifikátu sa s nimi osobne stretol už viackrát. Pápež môže vyhlásiť nulovú toleranciu, ale... je to len rétorika. Kritici však tvrdia, že cirkev koná stále príliš pomaly a málo rázne. A Františkove slová na tom podľa nich zmenia len málo. „Pápež môže vyhlásiť nulovú toleranciu, ale... je to len rétorika,“ tvrdí pre Guardian Anne Barrettová-Doylová zo skupiny Bishop Accountabilty (Zodpovednosť biskupov). „Smutné je, že cirkev stále nezmenila svoj systém tak, aby z nulovej tolerancie spravila skutočnú realitu.“ Odhady o počte sexuálnych obetí v cirkvi sa rôznia. Podľa výskumu John Jay College to bolo v rokoch 1950 až 2002 len v Spojených štátoch viac ako desaťtisíc mladistvých. Asi 80 percent z nich tvorili neplnoletí chlapci a až pätina bola mladších ako desať rokov. Katolícka cirkev, jednotlivé diecézy aj odsúdení kňazi vyplatili obetiam odhadom už desiatky miliónov dolárov vo forme finančných kompenzácií. Tento text ste mohli čítať vďaka tomu, že platíte za obsah. Vážime si to.


Teroristom usmrtený policajt dostal od Macrona Rad Čestnej légie

Arnaud Beltrame, ktorý minulý týždeň podľahol zraneniam po útoku militanta, mal pohreb v Paríži

PARÍŽ. Na nádvorí Invalidovne v Paríži sa v stredu konal štátny smútočný akt na počesť plukovníka žandarmérie Arnauda Beltrama, ktorý minulý piatok utrpel smrteľné zranenie, keď sa pri islamistickom útoku v meste Trebes na juhu krajiny vymenil za jedného z rukojemníkov - ženu. Za prejav hrdinstva bol Beltrame posmrtne povýšený do hodnosti plukovníka a bola mu in memoriam udelená aj hodnosť komandéra (veliteľa) Čestnej légie, oznámil vo svojom smútočnom prejave francúzsky prezident Emmanuel Macron. Pred začatím smútočného aktu sa Macron na nádvorí Invalidovne krátko rozprával a manželkou a matkou plukovníka Beltrama i príbuznými ďalších obetí piatkových útokov v Carcassonne a Trebes. Obetoval sa, aj keď vedel, že ide na smrť. Rozhodol sa takto, lebo inak by si vyčítal, že to neurobil. Byť príkladom bolo preňho zásadnou vecou, morálka ho nútila konať. Macron vo svojom príhovore vyzdvihol obetu Beltrama, ktorý sa bez zaváhania vydal útočníkovi, aj keď si bol vedomý rizika. Prezident poznamenal, že "aj tí najodvážnejší by zaváhali". Beltrame však podľa neho zostal "verný sám sebe a svojim hodnotám, tomu, čím bol a chcel byť, tomu, čo mu ležalo sa srdci". Macron spomenul, že keď sa Beltramova matka dozvedela o udalostiach v Trebes a zranení jedného zo zasahujúcich vojakov, okamžite vycítila, že je to jej syn. "Obetoval sa, aj keď vedel, že ide na smrť. Rozhodol sa takto, lebo inak by si vyčítal, že to neurobil. Byť príkladom bolo preňho zásadnou vecou, morálka ho nútila konať," uviedol Macron. Dodal, že aj do svojho hrdinského činu v Trebes bol Beltrame "synom Francúzska, akými sa Francúzsko hrdí". Macron ho priradil k hrdinom odboja počas druhej svetovej vojny či Jane z Arku, ktorí "za slobodu obetovali aj svoje životy". Vyslovil tiež želanie, aby Beltramova obeta ovplyvnila mladých ľudí vo Francúzsku. Vyzval, aby "každý občan" bol ostražitý a zaujal občiansky postoj tvárou v tvár "prízemnému islamizmu". Macron súčasne vyjadril presvedčenie, že Francúzsko túto ďalšiu ťažkú skúšku prekoná aj vďaka "súdržnosti zjednoteného národa". Prisľúbil, že bude dbať, aby sa na Beltrama a jeho pamiatku nezabudlo. Francúzsky prezident v prejave vzdal hold aj príslušníkom žandarmérie v departemente Aude a všetkým zložkám, ktoré zasahovali v Carcassonne a Trebes a ktorých zasiahla smrť ich druha. Beltrama v stredu za jeho hrdinstvo posmrtne povýšili do hodnosti plukovníka a udelili mu in memoriam aj hodnosť komandéra (veliteľa) Čestnej légie. Smútočnému aktu predchádzal prevoz tela z kasární francúzskej žandarmérie do Invalidovne, pričom konvoj sa krátko zastavil pred nekropolou Panthéon, kde sú uložené pozostatky významných mužov a žien Francúzska. Francúzske médiá informovali, že celý prevoz telesných pozostatkov 44-ročného Arnauda Beltrama z kasární Republikánskej gardy k Invalidovni sprevádzal hlahol najväčšieho zo zvonov katedrály Notre-Dame, čo sa stáva ojedinele, len pri príležitostiach výnimočných pre dejiny krajiny. Pozdĺž trasy, po ktorej prechádzalo auto s telom v sprievode motoriek Národnej polície a jazdou Republikánskej gardy, stáli radoví občania a často aj potleskom vzdávali hold Beltramovi. Priamy prenos zo zhromaždenia vysielalo viacero televíznych spoločností. V čase obradu si minútou ticha pamiatku svojho kolegu uctili vo všetkých policajných komisariátoch a kasárňach žandarmérie na celom území Francúzska. V mnohých mestách sa konali krátke smútočné zhromaždenia na Beltramovu počesť. Beltramova manželka Marielle.pre kresťanský týždenník La Vie uviedla, že jej manžel bol vojakom celým svojím srdcom. Byť príslušníkom žandarmérie "preňho znamenalo chrániť". Keď sa rozhodol, že sa vymení za ženu, ktorú páchateľ vzal v obchode Super U v Trebes za rukojemníčku, konal nielen ako vojak, ale aj ako kresťan, dodala. Manželmi boli odvlani a 9. júna mali uzavrieť aj cirkevný sobáš. Kňaz, otec Jean-Baptiste z opátstva Lagrasse v departemente Aude, ktorý ich na uzavretie cirkevného manželstva pripravoval, pre denník La Croix uviedol, že Beltrame bol mužom hlbokej viery, ktorý sa obetoval za svoju vlasť, národ a blížnych a konal "v duchu Ježišovho odkazu 'Nikto nemá väčšej lásky ako ten, čo svoj život kladie za svojich priateľov'". Kňaz tiež vyjadril nádej, že Beltramov čin a obeta bude príkladom pre mnohých Francúzov, ktorí sa stanú jeho nasledovníkmi. Otec Jean-Baptiste spresnil, že v nemocnici, kam zraneného Beltrama previezli, mu v prítomnosti manželky udelil pomazanie chorých i posledné pomazanie. Francúzske médiá v stredu informovali, že podľa výsledkom pitvy smrteľným bolo pre Beltrama rezné zranenie na krku, ktoré mu útočník spôsobil poľovníckym nožom. Okrem toho Beltrame utrpel strelné zranenia na ramene a nohe. Francúzske médiá informovali, že Beltrame sa s útočníkom snažil vyjednávať a odzbrojiť ho. Vo štvrtok sa uskutočnia pohreby aj ďalších troch obetí útokov v juhofrancúzskych mestách Carcassonne a Trebes - Hervého Sosnu, Jeana Mazieresa a Christiana Medvesa. Beltrame sa v piatok neozbrojený ponúkol 25-ročnému útočníkovi Redouaneovi Lakdimovi výmenou za zadržiavanú ženu počas rukojemníckej drámy v meste Trebes. Policajti vtrhli do supermarketu po tom, čo začuli výstrely, pričom ozbrojenca zabili. Beltrame utrpel ťažké zranenia, ktorým v nemocnici podľahol. Jeho smrťou stúpol počet obetí útoku na štyri, viacerí ďalší utrpeli zranenia.


V Turecku havarovalo vojenské lietadlo, zomreli dvaja piloti

ANKARA. Na západe Turecka havarovalo malé vojenské lietadlo využívané na výcvik pilotov. Informovala o tom turecká armáda, podľa ktorej zahynuli obaja piloti na palube. Ľahké lietadlo SF-260D sa zrútilo v piatok po tom, ako vzlietlo z leteckej základne Čigli neďaleko prístavu Izmir pri Egejskom mori. Vrak stroja našli približne tri kilometre severne od základne. Príčina havárie zatiaľ nie je známa. V januári na juhozápade Turecka havarovalo vojenské dopravné lietadlo, rovnako počas cvičného letu. Nehodu neprežili dvaja piloti a technik.


V Severnom Írsku hrozia predčasné voľby, rozhovory o zostavení vlády zlyhali

Michelle O'Neillová zo Sinn Féin viní za zlyhanie rozhovorov unionistov a britskú vládu.

BELFAST. Katolícko-republikánska strana Sinn Féin sa v nedeľu stiahla z rokovaní o zostavení novej severoírskej vlády na základe výsledkov volieb zo začiatku marca. Stalo sa tak deň pred vypršaním trojtýždňovej lehoty na sformovanie kabinetu, ktorý na základe dohody o deľby moci spoločne zostavujú katolíci s protestantskými unionistami. Odchod z rokovaní, ktoré už podľa nej vyčerpali svoj potenciál, ohlásila v nedeľu líderka Sinn Féin Michelle O'Neillová. Zdôraznila, že za zlyhanie rozhovorov sú zodpovední unionisti a britská vláda, ktorí podľa nej odmietajú vziať do úvahy zmeny v rozložení politických síl po predčasných parlamentných voľbách z 2. marca. Protestantská Demokratická unionistická strana (DUP) v nich síce zvíťazila, keď získala 28 z celkove 90 parlamentných kresiel. Bolo to však výrazne menej než v predchádzajúcich voľbách, takže len tesne porazila Sinn Féin, ktorý získal 27 poslancov. Podľa O'Neillovej jej strana odchádza z koaličných rokovaní; nemieni ani nominovať svojho zástupcu do spoločnej vlády, čo by umožnilo jej ďalšie pokračovanie. V prípade, že k vytvoreniu spoločnej autonómnej exekutívy nedôjde do pondelkového poludnia, budú v hre dve možnosti riešenia situácie: buď opakovanie volieb alebo prechod Severného Írska pod priamu správu Londýna. Príslušné rozhodnutie bude na britskej vláde. Predčasné voľby v Severnom Írsku vypísala britská vláda po tom, ako strana Sinn Féin odmietla nominovať nového vicepremiéra, ktorý by nahradil Martina McGuinnessa a spolupracoval s premiérkou Arlene Fosterovou z DUP. Sinn Féin požaduje Fosterovej odchod v súvislosti so škandálom okolo nadmernej štátnej podpory programu využívania obnoviteľných zdrojov energie.


Kuznecovová zdolala aj Plíškovú a je prvou semifinalistkou

V tejto sezóne mám z tenisu opäť veľkú radosť a premietlo sa to aj do výsledkov, povedala po zápase Ruska.

SINGAPUR. Ruská tenistka Svetlana Kuznecovová sa stala prvou semifinalistkou koncoročného výberového šampionátu WTA Tour v Singapure. Svetlana Kuznecovová (8-Rus.) - Karolína Plíšková (4-ČR)  3:6, 6:2, 7:6 (6) Agnieszka Radwaňská (2-Poľ.) - Garbine Muguruzová Blancová (5-Šp.)  7:6 (1), 6:3 V druhom vystúpení v bielej skupine si ako nasadená osmička poradila s turnajovou štvorkou Češkou Karolínou Plíškovou po trojsetovom boji 3:6, 6:2, 7:6 (6). Obhajkyňa titulu Poľka Agnieszka Radwaňská zdolala Španielku Garbine Muguruzovú Blancovú 7:6 (1), 6:3 a v piatok bude v priamom súboji s Plíškovou bojovať o druhú semifinálovú miestenku. Vo vzájomnej bilancii vedie jasne 6:0. Plíškovej vyšiel úvod súboja proti Kuznecovovej, keď v štvrtom geme prelomila podanie Rusky a po potvrdení brejku sa ujala vedenia 4:1. Kuznecovová následne znížila na 3:4, ale záver setu patril Plíškovej. Hneď na začiatku druhého dejstva Češka Kuznecovovú opäť brejkla. Víťazka minulotýždňového turnaja o Kremeľský pohár v Moskve sa však rýchlo otriasla, získala štyri gemy za sebou a prišiel na rad tretí set. V ňom odskočila Plíškovej na 4:1 a za stavu 5:3 išla podávať na víťazstvo. Finalistka US Open otočila na 6:5, no Ruska si vynútila tajbrejk, v ktorom slávila úspech. Za stavu 7:6 premenila po víťaznom bekhende po čiare v poradí štvrtý mečbal. Kuznecovová sa do Singapuru kvalifikovala ako posledná. Teraz má šancu stať sa prvou semifinalistkou. "Nechcela som sklamať svojho trénera a singapurských fanúšikov, ktorí mi dnes veľmi pomohli. Bojovala som o každú loptičku a vyplatilo sa," povedala Ruska v prvom interview ešte priamo na kurte. "V uplynulých rokoch to v mojej hre dosť škrípalo, v tejto sezóne mám však z tenisu opäť veľkú radosť a premietlo sa to aj do výsledkov. Veľmi si vážim, že môžem hrať na tomto turnaji v konkurencii ôsmich najlepších hráčok sveta." Ruska v stredu dosiahla svoj 599. singlový zápasový úspech. Zároveň sa raduje z 22. triumfu v trojsetovom súboji v aktuálnej sezóne. Je to vyrovnaný druhý najvyšší počet od roku 2003. V spomenutom období vedie Češka Petra Kvitová, ktorá ich v roku 2013 nazbierala dvadsaťpäť. Pred trinástimi rokmi sa na hodnotu dvadsaťdva dostala Japonka Ai Sugijamová. Vo štvrtok sa rozhodne o postupujúcich do semifinále z Červenej skupiny. Na programe sú duely Simona Halepová (Rum.-3) - Dominika Cibulková (SR-7) a Angelique Kerberová (Nem.-1) - Madison Keysová (USA-6) so začiatkami o 10.00 h SELČ a 13.30 h SELČ. Cibulková potrebuje vlastné víťazstvo presne 2:0 na sety v kombinácii s rovnako hladkým triumfom Kerberovej.


V Spojených štátoch schválili prvú digitálnu tabletku na svete

Tabletka má pacientom pomôcť lepšie zvládnuť liečbu.

WASHIGTON. Prvý digitálny liek – pilulku so zabudovaným senzorom – schválil do užívania americký Úrad pre kontrolu potravín a liečiv (FDA). Tým sa otvoril nový front nielen pre farmaceutický priemysel, ale aj takzvaný internet vecí, teda prepojenie vstavaných zariadení s webom, napísal denník Financial Times. Tabletka vysiela z pacientovho žalúdka dáta o tom, či a kde sa liek užil. Údaje potom môžu lekárom i pacientom pomôcť lepšie zvládnuť liečbu. Všadeprítomné nedodržiavanie liečebného režimu, ktoré je časté najmä u pacientov s chronickými chorobami, má negatívny dopad ako na pokladne zdravotných poisťovní, tak na výrobcov liečiv. Ak sa pacientov stav kvôli chýbajúcej liečbe zhorší, zdravotníckemu systému to prináša nové náklady a farmaceutické spoločnosti zase pociťujú pokles spotreby svojich liekov. Technológia, ktorú pred desiatimi rokmi vyvíjala americká firma Proteus Digital Health, bude prvýkrát zavedená do antipsychotika Abilify japonskej farmaceutickej spoločnosti Otsuka Pharmaceutical. V USA tento liek užíva sedem miliónov ľudí. „Technológia umožňuje ľuďom riadiť svoju medikáciu pomocou mobilného telefónu,“ uviedol generálny riaditeľ spoločnosti Proteus Andrew Thompson. Hneď ako pacient prehltne tabletku, senzor, ktorý je vo vnútri, vyšle signál náplasti, ktorá je nalepená na jeho tele a tá vyšle informácie o užití lieku aplikácii v jeho smartfóne. Súčasne sa odosiela informácia príslušnému lekárovi, prípadne príbuzným a iným osobám. A čo sa týka ochrany súkromia, Andrew Thompson tvrdí, že dáta neopustia pacientovo telo. Prenesú sa iba na náplasť a pred odoslaním na mobilný telefón sú zakódované. Spoločnosť Ostuka potom zdôraznila, že systém sa bude používať jedine so súhlasom pacienta.


Viac prachu znamená čistejší vzduch

Mieru znečistenia vzduchu v čínskych mestách ovplyvňuje aj to, koľko prachu z púšte Gobi sa nad ne dostane.

ŠANGHAJ, BRATISLAVA. Keď je vo vzduchu menej prachu, možno máte chuť chodiť častejšie na vzduch, no v skutočnosti ten vzduch môže byť škodlivejší. Na základe skúmania znečistenia vzduchu v čínskych mestách to tvrdia vedci z Tichomorského sevozápadného národného laboratória v americkom štáte Washington. Znečistenie vzduchu v mestách je v Číne obrovským problémom. Zlý vzduch je príčinou 1,6 milióna úmrti ročne, čo je v Číne asi sedemnásť percent všetkých zosnulých. Stovky miliónov ľudí dýchajú vzduch znečistený továrňami či tepelnými elektrárňami. Podľa novej štúdie to, ako veľmi znečistený vzduch práve je, záleží aj od prachu, ktorý sa do vzduchu dostáva z púšte Gobi. Teda prírodné "znečistenie" ovplyvňuje to spôsobené človekom. Prach vo vzduchu totiž odráža tepelné lúče. Ak tam nie je, dostávajú sa na povrch Zeme a zohrievajú ju. To zas vedie k tomu, že sa zmenšuje rozdiel medzi teplotou pevniny a oceánu. Tento rozdiel vyvoláva vetry, keď je rozdiel menší, vetry sú slabšie. A slabšie vetry znamenajú, že emisie ostávajú nad mestami dlhšie. Množstvo čiastočok prachu vo vzduchu sa môže meniť aj o tretinu. Vplyv na rýchlosť vetra síce nie je veľmi veľká, prach ju môže zmenšiť asi o desatinu, no ak sa to deje dlhodobo na veľkom území, má to vplyv na znečistenie. Aj táto malá zmena totiž znamená, že v zime je východnej Číne aj o 13 percent viac znečistený vzduch. „Prach vo vzduchu síce môže znižovať viditeľnosť, no z pohľadu kvality vzduchu nie je až taký nebezpečný,“ povedala pre BBC oceanografička Lynn Russellová. D.O.I.: 10.1038


Trumpova vláda zverejnila neúplnú verziu Muellerovej správy

Trump bol podľa správy vydesený, keď sa dozvedel, že vyšetrovanie povedie Mueller.

WASHINGTON. Ministerstvo spravodlivosti Spojených štátov zverejnilo vo štvrtok zredigovanú verziu záverečnej správy z vyšetrovania podozrení, že Rusko zasahovalo do amerických prezidentských volieb z roku 2016. Závery osobitného vyšetrovateľa Roberta Muellera, bývalého riaditeľa amerického Federálneho úradu pre vyšetrovanie (FBI), odovzdali justičným výborom oboch komôr Kongresu a sprístupnili verejnosti na internetovej stránke rezortu spravodlivosti, informovala tlačová agentúra AFP. Trump sa podľa zmienenej správy 17. mája 2017 od vtedajšieho ministra spravodlivosti Jeffa Sessionsa dozvedel, že vedením vyšetrovania bol poverený Mueller, píše agentúra AFP. "Keď Sessions prezidentovi oznámil, že vymenovali osobitného vyšetrovateľa, prezident sa zvalil do svojho kresla a povedal: Preboha. To je hrozné. To je koniec môjho prezidentského úradu. Som v r***," vypovedal podľa spravodajskej televízie NBC pre Muellerovo vyšetrovanie šéf Sessionsovej kancelárie. V správe tento zdroj ďalej uvádza, že Trump sa na Sessionsa hneval za to, že sa zriekol akejkoľvek účasti na vyšetrovaní kontaktov Ruska s Trumpovým predvolebným tímom, a pýtal sa, ako mu také niečo mohol spraviť. "Mal si ma predsa chrániť," vravel. "Toto je najhoršia vec, aká sa mi kedy stala," dodal údajne Trump v tejto súvislosti. Zo správy podľa AFP ďalej vyplýva, že Trump sa niekoľkokrát pokúšal Muellera od vyšetrovania odstaviť. Vláda prezidenta Donalda Trumpa zverejnila túto dlho očakávanú správu, hoci nie v úplnej podobe, po tom, ako ju Mueller v marci doručil ministrovi spravodlivosti Williamovi Barrovi. Ten následne v liste adresovanom Kongresu i verejnosti zhrnul najdôležitejšie závery, pričom konštatoval, že Mueller nenašiel dôkazy o tom, že by sa súčasný prezident alebo jeho spolupracovníci "spolčili" s Ruskom alebo že by s ním "koordinovali" svoju činnosť s cieľom zasahovať do kampane pred prezidentskými voľbami v Spojených štátoch. Predstavitelia opozičnej Demokratickej strany vtedy požadovali bezodkladné zverejnenie Muellerovej správy v plnom rozsahu. Ministerstvo spravodlivosti tejto požiadavke teraz vyhovelo, niektoré časti 400-stranového dokumentu však zostali začiernené, aby boli chránené prebiehajúce vyšetrovania, ako aj z iných dôvodov. Správa sa zameriava na otázku zasahovania Ruska do amerických volieb, ale aj na to, či v tom bola Trumpova kampaň nápomocná a či Trump následne snažil mariť vyšetrovanie. Barr vo štvrtok vyhlásil, že ruská vláda "podporovala snahy o protizákonné zasahovanie" do prezidentských volieb v Spojených štátoch, ale nezistilo sa, že by americkí občania vrátane osôb spojených s Trumpovou kampaňou boli vinní zo spolčenia sa s Ruskom. Na tlačovej konferencii tiež uviedol, že "dôkazy pripravené osobitným vyšetrovateľom nie sú dostatočné, aby sa mohlo konštatovať, že sa prezident dopustil marenia spravodlivosti". Barr uviedol, že nemá "námietky" voči tomu, aby Mueller vypovedal o svojom vyšetrovaní pred Kongresom. Podľa ministra sa prezident nedovolával zásady mlčanlivosti v prípade žiadnej z informácií v Muellerovej správe.


Súd poslal expolicajta do väzenia, priznal sa ku korupcii

Rozsudok nie je právoplatný, prokurátor sa odvolal.

BANSKÁ BYSTRICA. Trest dva a pol roka odňatia slobody nepodmienečne a zákaz činnosti na štyri roky uložil dnes senát Špecializovaného trestného súdu v Banskej Bystrici pre bývalého policajta Petra L. z Bratislavy. Expolicajt na pojednávaní priznal, že ako vyšetrovateľ si vyžiadal úplatok päťtisíc eur, za čo mal zastaviť trestné stíhanie konateľa slovenskej spoločnosti. Tým spáchal zločin prijímania úplatku ako verejný činiteľ. Rozsudok nie je právoplatný. Prokurátor sa odvolal, pretože navrhoval trest päť rokov nepodmienečne, čo je spodná hranica zákonnej sadzby. Obžalovaný expolicajt sa vyjadrí v zákonnej lehote Peter L. pôsobil ako vyšetrovateľ finančnej polície v rámci Národnej kriminálnej agentúry NAKA. V júli 2016 prešiel na Okresné riaditeľstvo PZ v piatom bratislavskom okrese. Tam ako vyšetrovateľ dostal prípad neodvedenia dane a poistného Belgičanom, ktorý je konateľom slovenskej spoločnosti. Podľa obžaloby v novembri minulého roku prostredníctvom sprostredkovateľa žiadal úplatok za to, že zastaví trestné stíhanie vo veci. Najprv chcel desaťtisíc eur, neskôr svoju požiadavku znížil na polovicu. Sprostredkovateľ však začal spolupracovať s políciou. Po tom, ako Petrovi L. odovzdal päťtisíc eur, policajta zadržali, obvinili z korupcie a prepustili z Policajného zboru.Obžalovaný na súde oľutoval svoje konanie. Tvrdil, že išlo o akt zúfalého človeka. Za korupciu ako verejnému činiteľovi mu hrozilo väzenie päť až dvanásť rokov. Senát však zohľadnil priznanie expolicajta a to, že doteraz viedol bezúhonný život.


Japonský premiér plne podporuje USA pri tlaku na Severnú Kóreu

Nemôžeme dovoliť, aby nás znovu podviedli, vyhlásil Šinzó Abe v televíznej debate.

TOKIO. Japonský premiér Šinzó Abe v nedeľu povedal, že jeho vláda v otázke tlaku na Severnú Kóreu v súvislosti s jej jadrovým zbrojným programom plne podporuje postoj Spojených štátov - vrátane toho, že vylúčená nie je žiadna možnosť. Abe zdôraznil, že Severná Kórea nesplnila niekdajšie prísľuby, že sa vzdá vývoja nukleárnej technológie, ktoré dala počas tzv. šesťstranných rozhovorov s Japonskom, Čínou, USA, Ruskom a Južnou Kóreou. "Využili rámec tohto dialógu, aby získali čas a mohli tak vyvíjať jadrovú technológiu. V dôsledku toho dosiahol ich nukleárny potenciál túto úroveň a my si nemôžeme dovoliť, aby nás znova podviedli," vyhlásil Abe v rámci televíznej diskusie lídrov hlavných japonských strán. Severná Kórea je ústrednou témou predvolebných debát v Japonsku. Voľby do parlamentu sa budú konať 22. októbra, informovala agentúra AP.


Bentley predstavilo najrýchlejšie štvormiestne auto sveta

Model poháňa dvanásťvalec s objemom šesť litrov a výkonom 710 koní.

CREWE, BRATISLAVA. Modelový rad Bentley Continental je bohatší o novú verziu. A nie hocijakú! Bentley Continental Supersports je totiž najvýkonnejším sériovým vozidlom v histórii britskej značky. Tento titul mu prislúcha vďaka prepracovanému šesťlitrovému dvanásťvalcu twin-turbo s výkonom 522 kW (710 koní) pri 6000 otáčkach a krútiacim momentom 1017 Nm dostupným medzi 2050 a 4500 otáčkami. V porovnaní so základným Continental GT tak došlo k nárastu o 120 koní a takmer 300 Nm. Konštruktéri automobilky dosiahli zlepšenie využitím nových turbodúchadiel a inovovaného chladiaceho systému. Kupé aj vďaka týmto úpravám zrýchli z nuly na stovku za 3,5 sekundy a dosiahne maximálnu rýchlosť 336 km/h. To z neho podľa automobilky robí vôbec najrýchlejšie sériové štvormiestne auto na svete. Model sa pritom nedá zahanbiť ani vo verzii s otvorenou karosériou. Ako kabriolet totiž akceleruje na stovku za 3,9 s a rozbehne sa na rýchlosť 330 km/h. Sila z motora putuje cez 8-stupňovú automatickú prevodovku od ZF na všetky štyri kolesá, pričom krútiaci moment je rozdeľovaný v pomere 60:40 v prospech zadnej nápravy. Agilitu auta v zákrutách pomáha zlepšovať modifikovaný systém vektorovania krútiaceho momentu prvýkrát predstavený v modeli Continental GT3-R. Vyšší výkon si vyžiadal využitie výkonnejších karbón-keramických bŕzd s vylepšeným chladením. Vpredu nájdeme kotúče veľké 420 mm, vzadu s priemerom 356 mm. Supersports jazdí na nových 21-palcových kovaných kolesách, ktoré redukujú jeho hmotnosť o 20 kg. Ďalších päť kilogramov môže ušetriť príplatkový titánový výfukový systém. Navonok bude novinka rozpoznateľná vďaka novým nárazníkom s karbónovým splitterom vpredu a difúzorom vzadu. Z karbónových vlákien sú tiež rozšírenia prahov a otvory na kapote. Všimnúť si ďalej môžeme načierno lakované detaily vrátane koncoviek výfukov či stmavené svetlá. Zadné krídlo je dostupné za príplatok. Model sa začne predávať v apríli. Cena za kupé štartuje na sume 212 500 britských libier (v prepočte približne 244-tisíc eur). Kabriolet stojí minimálne 233 800 libier (cca 269-tisíc eur).


Viac ľudí volilo Clintonovú, nie Trumpa

Systém voliteľov je katastrofálny, sťažoval sa v minulosti Trump. Vyhral vďaka nemu.

WASHINGTON, BRATISLAVA. Donald Trump počas kampane viackrát zopakoval, že volebný systém v Spojených štátoch je zmanipulovaný a jeho výsledky v prípade prehry uznať nemusí. „Mal pravdu. Bol zmanipulovaný v jeho prospech a proti Clintonovej,“ píše server Mic. Republikán Donald Trump je síce víťazom volieb, no viac ľudí hlasovalo za kandidátku Demokratickej strany. Umožňuje to systém voliteľov, ktorý v Spojených štátoch funguje a už viackrát spôsobil, že víťazom sa stal človek, ktorého väčšina ľudí nevolila. „Hlasy niektorých ľudí sú v tomto systéme rovnejšie ako hlasy iných,“ uvádza inštruktážne video na serveri CGPGrey.com. Systém totiž nedáva hlasy, ktoré rozhodujú o prezidentovi, priamo ľuďom, ale voliteľom za jednotlivé štáty. Každý štát má pritom právo na prvotné tri hlasy bez ohľadu na to, koľko v ňom žije obyvateľov. Niektoré štáty majú preto viac a niektoré menej hlasov, ako by mali spravodlivo podľa počtu obyvateľov mať. Napríklad Kalifornia by mala podľa počtu obyvateľov mať 65 voliteľov, a nie 55. Clintonovú volilo podľa odhadov po spočítaní 92 percent výsledkov asi o 230-tisíc voličov viac ako Trumpa. Už piatykrát v histórii sa tak stalo, že pre systém voliteľov kandidát s najvyšším počtom hlasov nevyhral. V roku 2000 volilo Georgea W. Busha o vyše pol milióna menej ľudí ako jeho demokratického protivníka Ala Gora. Bush napriek tomu získal viac voliteľov a voľby vyhral. Samotný Trump pritom v roku 2012, keď republikán Mitt Romney nedokázal poraziť Baracka Obamu, na twitteri napísal, že „systém voliteľov je katastrofou pre demokraciu“.


Apple je podľa Interbrandu najhodnotnejšou značkou na svete

Poradenská firma Interbrand zostavila rebríček najhodnotnejších značiek.

NEW YORK. Apple, Google, Amazon a Microsoft zostávajú s náskokom na vrchole poradia najhodnotnejších značiek, ktoré zostavila poradenská firma Interbrand. A to aj napriek sprísneniu regulácie technologických koncernov. Interbrand vo svojej vo štvrtok zverejnenej výročnej štúdii vypočítal trhovú hodnotu značky Apple na 234 miliárd USD (212 miliárd eur). Jej hodnota medziročne stúpla o 9 %. Hodnota značky Google sa zvýšila o 8 % na 167,7 miliardy USD a Amazonu až o 24 % na 125,3 miliardy USD. Amazon tak zvýšil svoj náskok pred Microsoftom, Interbrand odhaduje hodnotu jeho značky na 109 miliárd USD. Naopak, hodnota značky Coca-Cola, ktorá bývala dlhé roky lídrom, klesla o 4 % na 63,4 miliardy USD. Trhová hodnota značky Facebook padla o 12 % na 40 miliárd USD. Značka prevádzkovateľa najväčšej a najznámejšej sociálnej siete si tak pohoršila z 9. na 14. miesto.


Barcelona na šesť týždňov prišla o brankársku dvojku, Cillessen má roztrhnutý sval

BARCELONA. Španielsky futbalový klub FC Barcelona stratil na niekoľko týždňov zraneného Jaspera Cillessena. Dvadsaťdeväťročný holandský brankár si na tréningu zranil pravú nohu a podľa stanoviska klubu bude absentovať až šesť týždňov. Podľa informácie agentúry AP má Cillessen roztrhnutý sval. Bude tak chýbať v semifinálových dueloch národného pohára proti Realu Madrid. Holanďan v La Lige aj v Lige majstrov kryje chrbát Nemcovi Marcovi-Andremu ter Stegenovi. Najviac šancí dostával v Copa del Rey, kde prispel v minulých dvoch sezónach k triumfu. Katalánci môžu získať túto pohárovú trofej už piatykrát za sebou. Dočasnou brankárskou dvojkou by sa mal stať Iňaki Peňa.


Líška prestúpil do Čerepovca, zamestnávateľ v ňom vidí potenciál

O mladom Slovákovi sa vyjadrili vo vedení klubu.

BRATISLAVA. Severstaľ Čerepovec v minulej sezóne Kontinentálnej hokejovej ligy (KHL) nepostúpil do play off a najmä v prvej polovici ročníka prežíval výsledkové trápenie. Vedenie ruského tímu sa preto rozhodlo v nasledujúcej edícii nadnárodnej súťaže vsadiť na mladých hráčov a odľahčiť tým klubovú pokladnicu. V rámci obmeny kádra siahli aj po slovenskom útočníkovi Adamovi Liškovi, ktorý je zatiaľ len druhým legionárom na súpiske po boku českého obrancu Libora Šuláka. "Nie je pre nás jednoduché nájsť kvalitných hráčov zo zahraničia, ktorí ešte nehrali v KHL, aby u nás podpísali kontrakt. Šulák je jedným z takých hokejistov. Počítame s tým, že bude pre nás posilou. Je to všestranný bek s dobrou strelou a skúsenosťami z NHL. Liška hral za národné tímy Slovenska v rámci všetkých vekových kategórií a je to hráč, ktorý môže odrobiť na ľade veľké množstvo práce pre tím. Nemá pre nás cenu, aby sme zbytočne investovali do viacerých legionárov len na vyplnenie kvóty. Radšej dáme šancu mladým Rusom," vysvetlil v rozhovore pre web championat.com riaditeľ čerepovského klubu Michail Choroškov. Deväťnásťročný Liška nastupoval v KHL aj v minulej sezóne a zotrvanie v najkvalitnejšej európskej lige si vybojoval napriek tomu, že v drese Slovana Bratislava nazbieral v 52 zápasoch iba 10 bodov (4+6). "Pozeráte sa len na štatistiky. Nie sú to najlepšie čísla, ale ani zlé na hráča v jeho veku. Hral na svetovom šampionáte, dal dva góly Kanaďanom a my si myslíme, že je v ňom veľký potenciál. Preto by som ešte počkal s hodnotením tohto prestupu. Pre nás je tiež dôležité, že človek v jeho veku si uvedomuje, akú šancu od nás dostal. Zároveň je možné, že hodnota Liškovho kontraktu bude najnižšia spomedzi všetkých legionárov hrajúcich v ruských kluboch KHL," priznal Choroškov.Bratislavský rodák bude siedmym Slovákom, ktorý si zahrá v Čerepovci počas éry KHL. Pred ním v ruskom klube nastupovali útočníci Ladislav Nagy, Marek Zagrapan, Martin Cibák, obranca Peter Smrek a brankári Rastislav Staňa s Júliusom Hudáčkom. Práve posledný menovaný si v Čerepovci urobil výborné meno a po vydarenej sezóne 2017/18 zamieril do konkurenčného Spartaka Moskva. Ešte pred vytvorením KHL pôsobili v Severstali aj dvaja majstri sveta z Göteborgu - krídelník Radovan Somík a obranca Ladislav Čierny.


Žilinský  5. pluk by sa mal opäť doplniť, v apríli bude výber

Pluk sa mal výrazne personálne posilniť v súvislosti s protiteroristickými opatreniami už vlani.

BRATISLAVA. Žilinský 5. pluk špeciálneho určenia by mali doplniť noví členovia. Vyhlásili tohtoročný prvý výber, do ktorého pre bojový úsek prihlásilo 24 záujemcov a pre zabezpečovací úsek 15 záujemcov. Potvrdila agentúre SITA hovorkyňa rezortu obrany Danka Capáková. Výber sa uskutoční v apríli.Členovia žilinského pluku sú cvičení na špeciálne operácie, ako sú špeciálny prieskum, úderné akcie, vojenská asistencia a protiteroristická činnosť. V decembri v roku 2015 vláda rozhodla o výraznom personálnom posilnení pluku v súvislosti s bojom proti terorizmu. Počty vojakov sa ale nedarí navýšiť tak, ako sa pôvodne plánovalo. Po dvoch minuloročných výberoch do pluku začiatkom novembra nastúpilo 17 vojakov. Pluk nových členov neprijíma z civilného sektora, ale len z Ozbrojených síl SR po odslúžení minimálne dvoch rokov.Pod súčasným názvom pluk pôsobí od 1. októbra 1995. Ako prvému v histórii Armády Slovenskej republiky mu bola 30. januára 1997 rozkazom prezidenta republiky prepožičaná bojová zástava. Od roku 2002 je pluk plne profesionalizovaný, v súčasnosti je zaradený do podriadenosti Generálneho štábu Ozbrojených síl Slovenskej republiky. Vojaci tohto pluku pôsobili napríklad v operáciách v Iraku, Bosne a Hercegovine, Kosove. V súčasnosti ešte stále pôsobia v Afganistane.


Belgická vláda dáva od Puigdemonta ruky preč. Je to na súdoch

Belgický premiér Charles Michel odmieta komentovať politické kroky zvrhnutého katalánskeho lídra Carlesa Puigdemonta.

MADRID. Belgický premiér Charles Michel odmieta komentovať politické kroky zvrhnutého katalánskeho lídra Carlesa Puigdemonta, ktorý sa aktuálne nachádza v Belgicku. Zároveň tvrdí, že jeho prípadom sa musia zaoberať výlučne súdne orgány. Michel v stredu belgickým zákonodarcom povedal, že sa ako premiér nemusí vyjadrovať k súdnym záležitostiam, či už v Belgicku alebo medzi európskymi krajinami navzájom. Poslanci totiž premiéra kritizovali za jeho prístup ku kríze v Katalánsku a jej dopad na Belgicko, kde Puigdemont a štyria ministri bojujú proti vydaniu do Španielska. Zatiaľ čo niektorí belgickí vládni predstavitelia odsudzujú Španielsko za to, ako pristupuje ku katalánskym lídrom, Michel vyhlásil, že partnerom preňho ostáva španielska vláda. "Máme rokovacieho partnera a tým je vláda v Madride. Je ním Španielsko," skonštatoval. Puigdemont bojuje v Belgicku proti svojmu vydaniu do Španielska, kde ďalších členov jeho odvolaného kabinetu poslali do väzby. Španielske ústredné úrady majú teraz priamu vládu nad prosperujúcim Katalánskom. Miestne voľby predčasné voľby sú tam napkánované na 21. decembra.


Dopravná hádanka: Viete, kto má prednosť v tejto križovatke? (riešenie)

Jednu križovatku môže tvoriť viac križovatiek.

Podobne ako v nedávnom prípade - aj tu treba posudzovať odbočku vpravo ako samostatnú, menšiu križovatku. "Hlavnú" križovatku a odbočku vpravo tak treba posudzovať samostatne. Odbočka vpravo je totiž - architektonicky aj dopravným značením - odčlenená, preto tvorí samostatnú križovatku. Vodič, ktorý odbočuje vľavo, dáva prednosť oprotiidúcim autám - v tomto prípade tým, ktoré pokračujú v jazde rovno. (Pre úplnosť - ak dve oprotiidúce autá odbočujú vľavo, prednosť riešiť netreba, lebo sa v križovatke vyhýbajú.) V momente, ako vodič odbočí vľavo, sa už ocitá na ceste v ďalšej križovatke - a tam mu musí auto odbošujúce doprava podľa značenia dať prednosť. Kto odbočuje vpravo, musí - už akoby v novej križovatke - dať prednosť jazde všetkým autám idúcim z ostatných smerov. Ak teda nastane kolízia medzi autom, ktoré odbočovalo doprava (z miesta strieborného Hyundaiu Santa Fe) a autom, ktoré prichádzalo zo smeru oproti a odbočovalo vľavo, vinníkom nehody bude vodič odbočujúci vpravo.


Američania senzačne skončili na Svetovom pohári bez bodu. Prehrali aj s Českom

Obaja súperi na turnaji končia. Postup do semifinále mali z ich skupiny už predtým istý Kanada a Tím Európy.

Česká republika - USA 4:3 (1:1, 3:1, 0:1) Góly: 13. Zbyněk Michálek (O. Palát, Martin Hanzal), 27. Milan Michálek, 37. A. Šustr (J. Voráček, Michael Frolík), 38. Milan Michálek (Hemský, Roman Polák) - 15. Pavelski (Parise, Patrick Kane), 35. Abdelkader (Byfuglien, Ryan Suter), 43. McDonagh (B. Wheeler, Dubinsky). Strely na bránku: 27:39. Rozhodcovia: Dwyer, Lee - Cormier, Miller, vylúčení: 4:3 na 2 min, presilovky: 0:1, oslabenia: 0:1, 11.987 divákov. Česko: P. Mrázek - A. Šustr, Nakládal, Zbyněk Michálek, Jordán, R. Polák, Kempný, Kundrátek - Pastrňák, Plekanec, O. Palát - Voráček, Martin Hanzal, Milan Michálek - Hemský, V. Sobotka, Michael Frolík - Birner, Jaškin USA: Bishop - R. Suter, Niskanen, McDonagh, J. Carlson, Byfuglien, J. Johnson - Oshie, Pavelski, Parise - P. Kane, D. Stepan, van Riemsdyk - Wheeler, Kesler, Pacioretty - Palmieri, Dubinsky, Abdelkader TORONTO, BRATISLAVA. Na turnaji mali patriť medzi najväčších favoritov. Aj zloženie základných skupín bolo vyžrebované tak, aby sa do finále dostali spolu s najväčším rivalom a najvýraznejším marketingovým a diváckym lákadlom v Severnej Amerike - Kanadou. Oba tímy nasadili do A-skupiny spolu s najväčšími outsidermi turnaja – Čechmi a Tímom Európy. A podľa papierových predpokladov mali obsadiť prvé dve priečky v skupine, znamenajúce postup do semifinále. Lenže kým Kanaďania vyhrali všetky svoje zápasy, Američania senzačne neuspeli ani v jedinom. Po prehrách s Tímom Európy (0:3) aj Kanadou (2:4) nečakane nestačili v noci zo štvrtka na piatok ani na Českú republiku. O prehre USA rozhodol záver druhej tretiny. V priebehu 37. a 38. minúty sa Česi presadili dvakrát za tridsaťdeväť sekúnd a odskočili na rozdiel dvoch gólov. V poslednej dvadsaťminútovke Američania už len znížili. V tabuľke skončili bez bodu na poslednom mieste - rovnako ako v druhej skupine Fínsko. Česi obsadili tretiu pozíciu (tri body) a na turnaji takisto končia. Semifinálové zápasy sú na programe v nedeľu nášho času. Už od 1.00 hod. ráno (v noci zo soboty na nedeľu) vyzve v prestížnom súboji Rusko Kanadu. Od 19. hodiny bude Tím Európy čeliť výberu Švédska. (oficiálna stránka turnaja, idnes.cz) Tomáš Plekanec, útočník ČR: "Je to pre nás dôležité víťazstvo. A som rád, že sme to zvládli a ukázali charakter mužstva. Ale znova sme robili chyby v obrane. Strácali sme puky, z čoho mal súper šance a tlak. Mrázek to opät výborne pochytal. Našťastie sme hrali obetavo a ubránili sme sa. Celý turnaj však hodnotím ako sklamanie. Chceli sme ukázať viac, ale prvé dva zápasy sa nám vôbec nevydarili. Je to škoda, mali sme na viac." John Tortorella, tréner USA: "Nikto z nás nie je spokojný s tým, ako tento turnaj dopadol. Odchádzame z neho naprázdno, ale myslím si, že veľa hráčov do toho naozaj dalo srdce. Jednoducho sme nenašli cestu, ako vyhrať aspoň jeden zápas. Musíme teraz skrotiť emócie a dôkladne analyzovať, prečo sa to stalo." Justin Abdelkader, útočník USA: "Táto prehra iba potvrdila to, čo nás trápilo počas celého turnaja. Robili sme príliš veľa chýb a súper to trestal. Na Svetovom pohári hrajú tí najlepší z najlepších, a tak sme tvrdo platili za každé zaváhanie. Obliecť dres krajiny bola ale pre nás veľká česť." Nedeľa 25. septembra: 1.00 SELČ: Kanada - Rusko 19.00 SELČ: Švédsko - Tím Európy


Nefunkčná čínska orbitálna stanica dopadne na Zem v marci

Vesmírne laboratórium pri vstupe do zemskej atmosféry pravdepodobne zhorí.

HONGKONG. Nefunkčná čínska orbitálna stanica Tchien-kung 1 (Nebeský palác), vypustená do vesmíru v roku 2011, dopadne na Zem koncom marca. Informoval o tom v sobotu webový portál spravodajskej televízie CNN. Nebezpečenstvo pre ľudí je však podľa expertov zanedbateľné. Najpravdepodobnejšie je, že toto vesmírne laboratórium pri vstupe do zemskej atmosféry zhorí, pričom niekoľko jeho častí dopadne do oceánu. Riadiace pozemné stredisko stratilo so stanicou kontakt v marci 2016, pričom Tchien-kung 1 bol naposledy využitý čínskymi kozmonautmi v roku 2013. Pôvodný plán bol ukončiť prevádzku zariadenia krátko po jeho vyslaní do vesmíru a vykonať kontrolovaný pád do oceánu. Peking sa však obával, že nasledovník laboratória - Tchien-kung 2 - by sa nemusel dostať úspešne na orbitu, takže v Číne rozhodli ponechať stanicu vo vesmíre ako zálohu. Príčinou straty kontroly nad 8,5 tony vážiacim zariadením by mohlo byť vyčerpanie paliva. Šesť mesiacov po tom, ako sa Tchien-kung 1 vymkol spod kontroly, dosadili na obežnú dráhu Tchien-kung 2. Zariadenia mali byť súčasťou čínskej vesmírnej stanice, ktorej spustenie sa očakáva v roku 2022.


Mazurek podal odpor, bude sa súdiť kvôli trestu za hanlivé výroky

Poslanec Národnej rady SR za Kotlebovu ĽSNS dostal peňažný trest, vinu odmieta.

BANSKÁ BYSTRICA.  Poslanec Národnej rady SR za Kotlebovu ĽSNS Milan Mazurek podal tento týždeň odpor voči trestnému rozkazu sudcu Špecializovaného trestného súdu (ŠTS), pracovisko Banská Bystrica, ktorým ho uznal vinným za hanlivé výroky na adresu rómskeho etnika odvysielané vlani v októbri v Rádiu Frontinus. Dostal peňažný trest 5000 eur, ak by ho nezaplatil, musel by ísť na polroka do väzenia. Navyše by stratil poslanecký mandát. Mazurek vinu odmieta, chystá sa brániť na súde, advokáta už má. Uviedol to v piatok na tlačovej besede v sídle ĽSNS v Banskej Bystrici. Podľa Mazureka ide o "politický proces, politické divadlo". Pre neho nie je skutočným trestom 5000 eur, prípadne polročná podmienka, ale strata poslaneckého mandátu. "Je za tým iba jediný cieľ, zneškodniť skutočnú opozíciu, politického oponenta, ktorý prekáža súčasnej vládnej garnitúre. Skutočným trestom pre mňa je strata mandátu poslanca NR SR, ktorý som získal v riadnych demokratických voľbách od občanov SR. Ide o nebezpečný precedens," zdôraznil Mazurek. Na tlačovej besede odcitoval výroky, za ktoré bol trestným rozkazom odsúdený. Tvrdí, že pozná "množstvo slušných Cigánov" a z rozhovoru s nimi vie, že "nikoho sa tieto výroky nedotkli a v mnohom s ním súhlasia". Jeho slová sa týkali "asociálov, ktorí si ako spôsob obživy zvolili parazitovanie na sociálnom systéme". Prokurátor Úradu špeciálnej prokuratúry (ÚŠP) podal obžalobu na Mazureka 4. decembra pre prečin hanobenia národa, rasy a presvedčenia v jednočinnom súbehu s prečinom podnecovania, hanobenia a vyhrážania sa osobám pre ich príslušnosť k niektorej rase, národu, národnosti, farbe pleti, etnickej skupine alebo pôvodu rodu. "Sudca ŠTS sa stotožnil so znením skutku a právnou kvalifikáciou, ako ju uviedol v obžalobe prokurátor ÚŠP. Ten plánuje v zákonnej lehote podať odpor, nakoľko nesúhlasí s výškou trestu v uvedenom trestnom rozkaze," uviedla ešte 20. decembra  hovorkyňa ÚŠP Andrea Predajňová. Keďže poslanec NR SR podal odpor, sudca musí nariadiť hlavné pojednávanie.


Vodohospodári spriechodnili 69 rybovodov

Na nefunkčnosť rybovodov upozornila aj environmentálna organizácia WWF Slovensko.

BRATISLAVA. Slovenský vodohospodársky podnik (SVP) od roku 2016 odstránil 69 bariér, ktoré bránia migrácii rýb. Šesťdesiatpäť takýchto projektov realizoval z vlastných zdrojov a štyri z prostriedkov EÚ. Informuje o tom na sociálnej sieti s tým, že v súčasnosti pracuje na 11 projektoch a ďalších 40 má v pláne. "Ak niekde čítate, že ryby uviazli pod haťou a márne sa snažia migrovať, tak verte, že nás vzniknutá situácia mrzí a nie je nám vôbec ľahostajná," uviedli vodohospodári. Na nefunkčnosť niektorých rybovodov už predtým upozornila aj environmentálna mimovládna organizácia Svetový fond na ochranu prírody (WWF) Slovensko. "Hoci sa pri vodných bariérach niekedy budujú rybovody, ich efektívnosť je otázna. Prichádzame tak o populácie rýb, ktoré boli kedysi pre naše rieky typické. V povodí Popradu a Dunajca napríklad v minulosti tiahli lososy a hore Dunajom zase najväčšie sladkovodné ryby sveta - vyzy. Problémy pri migrácii však majú dnes aj ďalšie druhy, ako pstruhy, mreny či jalce," priblížili ochranári z WWF. Tí spochybňujú aj samotnú efektívnosť niektorých vodných stavieb a vyzdvihujú príklady zo zahraničia, kde niektoré krajiny pristúpili k odstraňovaniu bariér. Okrem bariér podľa WWF Slovensko narúšajú ekologický stav riek aj ďalšie zásahy, napríklad vyrovnávanie toku, vykladanie brehov či dna kameňmi alebo betónom, vysušovanie bočných ramien, výrub stromov na brehoch.


Dane z nehnuteľností sa v priemere udržali na úrovni minulého roku

Plošne stúpli dane v jedinom západoslovenskom meste Myjava o približne o 15 percent.

BRATISLAVA. Tento rok sa v priemere úroveň daní z nehnuteľností udržala na rovnakej úrovni ako v roku 2017. O 0,35 percenta sa zvýšili iba priemerné dane zo stavieb a bytové dane o 0,29 percenta. Informovala o tom Podnikateľská aliancia Slovenska (PAS). Analyzovala sadzby týchto daní, ktoré schválili poslanci v konkrétnych mestách. Podľa zistení PAS klesli dane z pozemkov o 0,64 percenta a mestá upravovali dane výnimočne. "Plošne stúpli dane v jedinom západoslovenskom meste Myjava o približne o 15 percent," uvádza aliancia. V Žarnovici zvýšili daň z priemyselných a ostatných stavieb, v Medzeve z domov a poľnohospodárskych stavieb a v Banskej Štiavnici zaviedli o polovicu vyššiu daň z nebytových priestorov, ak sa využívajú na podnikanie, konštatuje PAS. PAS dodáva, že dane z pozemkov znížili v Senici, v prípade ornej pôdy a trávnatých porastov aj v Trenčíne. Podľa zistení PAS podnikateľ zaplatí za pozemok s rozlohou 1500 štvorcových metrov (m2) a priemyselnú stavbu s 1000 m2 najviac v Púchove (6449 eur/ročne), nasleduje okres Bratislava I. (5125 eur/ročne) a Žiar nad Hronom (4442 eur/ročne). Najnižšia sadzba je v Medzeve (666 eur/ročne). V súvislosti s daňou za byt, najvyššie dane na Slovensku sú podľa nej v bratislavskom Starom Meste, kde majiteľ zaplatí za modelový byt s garážou 63 eur ročne, čo je 2,5-krát viac, ako je slovenský priemer. V ďalších bratislavských okresoch je to 52 eur, nasledujú mestá Košice a Myjava, ktorá sa zvýšením dostala na štvrté miesto na Slovensku.


Vyše jedno z piatich detí v Nemecku žije v chudobe, tvrdí štúdia

Chudobní ľudia sú často izolovaní od spoločenského života.

BERLÍN. Približne 21 percent detí v Nemecku zakúsilo minimálne päť rokov chudoby, v ktorej ich rodiny žili buď trvale alebo opakovane. Vyplýva to z novej štúdie, ktorú v pondelok zverejnila Bertelsmannova nadácia. Ďalších desať percent detí v Nemecku, jednej z najbohatších európskych krajín, zažíva obdobia chudoby opakovane v priebehu detstva a dospievania. "V Nemecku je chudoba u detí trvalým javom," uviedol predseda nadácie Jörg Dräger s tým, že "ktokoľvek už raz zažil chudobu, zostáva chudobný dlhšie obdobie". Podľa neho sa len málo rodinám podarí z chudoby uniknúť. Deti, ktoré sú náchylné žiť v chudobe, žijú v domácnosti s menej ako 60 percentným priemerným čistým príjmom domácností alebo dostávajú podporu od štátu. Štúdia zistila, že kým základná starostlivosť je pre ľudí postihnutých chudobou dostupná, často sú izolovaní od spoločenského života. Zriedkavejšie chodia napríklad do kina, nemajú prístup k počítaču či internetu alebo bývajú v malých bytoch. Na príčine je spravidla práve nedostatok financií.


Severná Kórea vyšle na záverečný ceremoniál olympiády generála

Spojené štáty vyslali na nedeľňajší uzatvárací ceremoniál do Pjongčangu delegáciu na čele s Ivankou Trumpovou.

SOUL. Severná Kórea vyšle na uzatvárací ceremoniál zimných olympijských hier v juhokórejskom Pjongčangu jedného zo svojich najvyššie postavených predstaviteľov, generála Kim Jong-čchola. Informoval o tom vo štvrtok spravodajský portál stanice BBC, podľa ktorého bol zmienený generál v minulosti šéfom tajných služieb KĽDR a predpokladá sa, že zorganizoval i niekoľko útokov proti Južnej Kórei. Severokórejská rozviedka je obviňovaná napríklad z potopenia juhokórejskej vojenskej korvety Čchonan v roku 2010, ktoré si vyžiadalo smrť 46 námorníkov. Prítomnosť predstaviteľov KĽDR na pjongčanských olympijských hrách sa všeobecne považuje za dôkaz mierneho oteplenia vzájomných vzťahov medzi oboma Kóreami. Analytici však tvrdia, že Pchjongjang využíva toto športové podujatie len na vylepšenie svojho medzinárodného imidžu. Kim Jong-čchol v súčasnosti vedie severokórejský rezort pre medzikórejské vzťahy. Jeho delegácia zostane v Južnej Kórei tri dni. Na programe má stretnutie s juhokórejským prezidentom Mun Če-inom. Spojené štáty vyslali na nedeľňajší uzatvárací ceremoniál do Pjongčangu delegáciu na čele s Ivankou Trumpovou, dcérou amerického prezidenta Donalda Trumpa. Juhokórejskí činitelia tvrdia, že k oficiálnemu stretnutiu medzi severokórejskou a americkou delegáciou na podujatí nedôjde. Na otváracom ceremoniáli sa zúčastnil americký viceprezident Mike Pence, zatiaľ čo KĽDR tam vyslala sestru severokórejského vodcu Kim Čong-una, Kim Jo-džong. Americkí činitelia tvrdia, že obaja sa mali v Pjongčangu stretnúť, ale severokórejská strana od toho na poslednú chvíľu ustúpila.


Viaceré strany nevedia, ako zafinancujú kampaň pred župnými voľbami

BRATISLAVA. Viaceré politické strany sa ešte nerozhodli, ako budú financovať kampaň pre novembrové voľby do vyšších územných celkov (VÚC). Niektoré budú celú kampaň finančne ťahať výlučne sami, iné si náklady podelia s kandidátmi. Väčšina zhodne tvrdí, že zákonné limity neprekročí. Oficiálna kampaň sa začala 28. júna. Strany a hnutia môžu na ňu minúť najviac 500.000 eur, samotní kandidáti na predsedu kraja 250.000 eur. Do nákladov na kampaň sa započítavajú aj prostriedky vynaložené na propagáciu tri mesiace pred vyhlásením volieb. Strana Most-Híd tvrdí, že v nasledujúcich dňoch si zriadi transparentný účet, na ktorom budú uvedené finančné prostriedky, ktoré podľa zákonných limitov minie na kampaň pre voľby do VÚC. "Časť nákladov spojenú s kampaňou si budú hradiť samotní kandidáti, časť strana," uviedla pre TASR hovorkyňa Mosta-Híd Klára Debnár. Voličov chce strana v kampani oslovovať pomocou bežných komunikačných nástrojov. Vlastných kandidátov mieni podporovať aj Smer, a to do výšky limitu stanoveného zákonom. "Za týmto účelom máme zriadený transparentný účet. Náklady na kampaň budú v súlade so zákonom zverejnené v zákonom stanovenej lehote," napísala hovorkyňa Smeru Ľubica Končalová. SNS povie o financovaní kampane začiatkom augusta. "Diskutujeme o tom, ako kampaň zabezpečiť, aby to bolo v súlade so zákonom," povedala TASR riaditeľka kancelárie predsedu SNS Zuzana Škopcová. "Maximálny strop pre výdavky do kampane do VÚC je zákonom stanovený vo výške 500.000 eur. Strana SaS tento strop určite neprekročí," deklaruje generálny manažér liberálov Roman Foltín. SaS bude kampaň financovať výlučne sama. Strana doteraz podľa jeho slov neprekročila v kampani sumu 100.000 eur. Voličov mieni oslovovať štandardnými prvkami kampane, reklamnými predmetmi, na stretnutiach s občanmi, billboardami, reklamou v médiách, na sociálnych sieťach. Kandidátom na predsedov krajov pomôže s financovaním kampane aj OĽaNO-NOVA. Presný finančný plán ešte nemá uzavretý. Na kampaň zatiaľ neminuli žiadne peniaze. "Financovanie závisí aj od jednotlivých koaličných zmlúv, ktoré budú uzatvorené v krajoch počas najbližších týždňov. Konkrétnu formu, akou budeme viesť kampaň, finalizujeme v týchto dňoch," uviedlo hnutie. Presnú odpoveď zatiaľ nevie dať ani šéf hnutia Sme rodina Boris Kollár. "V tomto čase riešime všetky tieto otázky, presnú odpoveď vám budeme vedieť dať v auguste," vysvetlil. Kandidáti SMK si budú kampaň platiť sčasti sami a prispeje im aj strana. "Na každom okrese bolo určené, akou časťou majú kandidáti prispieť do kampane. Okrem toho tu bude aj príspevok z centrály," priblížila hovorkyňa Helena Fialová. Príspevok strany by mal byť vo výške 150.000 eur. SMK podľa Fialovej zatiaľ neminula nič. Kampaň chce viesť na bilboardoch, inzerciou v tlači, na sociálnych sieťach. Dôraz však kladie na osobné stretnutia s ľuďmi. "Sme si vedomí toho, že relevancia kandidáta na župana spočíva aj v tom, že jeho volebná kampaň musí byť viditeľná, čo samozrejme stojí finančné prostriedky. KDH je v zložitej finančnej situácii, ale podporu nášho kandidáta na župana budeme vedieť zabezpečiť," uviedol hovorca KDH Stano Župa. ĽSNS zatiaľ neuvádza, ako chce financovať kampaň. Pripomína, že zatiaľ neoznámila ani kandidátov, mala by to urobiť na prelome mesiacov júl a august. "Potom povieme aj to, ako budeme financovať kampaň. Zatiaľ sme nič neminuli, keďže nikto kampaň nerobil," povedal poslanec Národnej rady za ĽSNS Milan Uhrík.


Izraelskí vojaci zabili Palestínčana pri pokusu o útok

Ďalší Palestínčan utrpel vážne zranenie a jedného zadržali.

JERUZALEM. Izraelskí vojaci spustili streľbu na štyroch Palestínčanov, ktorí z Pásma Gazy prenikli cez hranice do južného Izraela a pokúsili sa zaútočiť na stanovište armády. Pri streľbe jeden z Palestínčanov zahynul. Informovala o tom v pondelok izraelská armáda, ktorá vo vyhlásení uviedla, že ďalšieho Palestínčana vážne zranili. Tretieho zadržali a vzali ho na vypočúvanie. Armáda uviedla, že konala "rýchlo, aby predišla ohrozeniu izraelskej suverenity a pokusu o poškodenie bezpečnostnej infraštruktúry". Ministerstvo zdravotníctva Pásma Gazy zároveň informovalo, že izraelská streľba na juhu Gazy zranila 16-ročného Palestínčana.


Izraelská aktivistka nastriekala nenávistné nápisy na veľvyslanectvo EÚ

Incident mal za cieľ zastrašiť EÚ a jej personál.

TEL AVIV. Známa izraelská pravicová aktivistka dostala na dva týždne zákaz priblížiť sa k sídlu veľvyslanectva EÚ v Izraeli po tom, ako v nedeľu večer na steny v jeho vstupných priestoroch červenou farbou nastriekala nápisy kritizujúce politiku EÚ. Ako informovala agentúra DPA, Šefi Pazová sa po čine sama prihlásila na polícii. Na akcii sa zúčastnila aj jej matka Mejrav. Na steny budovy v lokalite Ramat Gan pri Tel Avive, kde sídli zastúpenie EÚ v Izraeli, dvojica žien nasprejovala nápis "Nemecké peniaze zabíjajú Židov" či "EÚ, zmizni!" Na videozázname, ktorý nasnímala počas svojho vandalského činu a ktorý zverejnili médiá v Izraeli, Fazová vyzýva EÚ, aby sa "buď prestala miešať do domácej politiky (v Izraeli), dotovať teroristov a financovať ilegálnu imigráciu, alebo zmizla z Izraela". "Z vašich peňazí sa financujú vraždy našich detí. Na vašich rukách je krv našich detí, krv mojej Šir," hovorí na videozázname Fazovej matka. Jej dcéra Šir prišla o život v roku 2017, keď vodič nákladného auta zámerne vrazil do skupiny chodcov vo východnom Jeruzaleme. Izrael v minulosti obvinil EÚ z financovania organizácií, ktoré majú spojenie s terorizmom. Podľa agentúry DPA Fazová pred novinármi vyhlásila, že polícia ju prepustila na kauciu. Polícia to zatiaľ nepotvrdila, ale v nedeľu večer informovala, že celá záležitosť je v štádiu vyšetrovania. Podľa denníka The Times of Israel v čase vandalského útoku v budove zastúpenia EÚ nikto nebol, keďže v nedeľu tento úrad nepracuje. Hovorca misie EÚ v Izraeli vyhlásil, že "tento incident, ktorý mal za cieľ zastrašiť EÚ a jej personál, je poľutovaniahodný a zaslúži si odsúdenie". Dodal, že zastúpenie EÚ je v kontakte s izraelskou políciou a ministerstvom zahraničných vecí, aby zaistilo vykonanie potrebných krokov súvisiacich s vyšetrovaním a prijatie primeraných bezpečnostných opatrení. Hovorkyňa EÚ Maja Kocijančičová medzičasom na sociálnej sieti Twitter napísala, že incident je "poľutovaniahodným vandalským činom" a že očakáva jeho rýchle vyšetrenie a potrestanie vinníkov. Izraelský minister zahraničných vecí Jisrael Kac vyjadril v súvislosti s vandalským činom "zdesenie" a rozhodne odsúdil "hanebný vandalizmus", ktorého terčom bola budova misie EÚ v Izraeli.


Pri výbuchoch v pakistanských baniach zomrelo 23 ľudí

KVÉTA. Dvomi baňami neďaleko pakistanskej Kvéty otriasli v sobotu výbuchy a vyžiadali si 23 mŕtvych. Podľa baníckeho inšpektora Iftichára Ahmeda počet obetí v jednej z baní v nedeľu stúpol na 16, keď z nej záchranári vytiahli ďalších päť tiel. Zvyšných sedem mŕtvych sa nachádzalo v druhej bani, kde sa tiež zranili dve osoby. Na oboch miestach sú už záchranné práce ukončené, uviedol Ahmed. Bane sa nachádzali v oblasti, kde sú pre nedostatočné dodržiavanie bezpečnostných predpisov podobné incidenty bežné. Sobotňajšie explózie spolu nesúviseli, píše tlačová agentúra AP.


Nobelovu cenu mieru za rok 2017 dostala Medzinárodná kampaň za zákaz jadrových zbraní

OSLO. Nórsky Nobelov výbor v piatok o 11:00 SELČ oznámil meno tohtoročného laureáta Nobelovej ceny za mier. Dostala ju Medzinárodná kampaň za zákaz jadrových zbraní (ICAN). Ocenenie dostala za upozorňovanie na katastrofické humanitárne následky akéhokoľvek použitia jadrových zbraní a za svoje priekopnícke úsilie o dosiahnutie zákazu takých zbraní, zdôvodnil svoje rozhodnutie nórsky Nobelov výbor. Výkonná riaditeľka ICAN Beatrice Fihnová uviedla, že správu o zisku Nobelovej ceny za mier, považovala najprv za "žart". Výbor ju totiž kontaktoval tesne pred oficiálnym oznámením a ona tomu uverila, až keď názov organizácie zaznel v televízii. ICAN sa podľa Fihnovej cíti "naozaj poctený" týmto ocenením. Zdôraznila, že Nobelova cena za mier je taktiež odkazom krajinám vlastniacim jadrové zbrane, že nepracujú "dosť rýchlo" na ich zákaze. "Snažíme sa poslať veľmi silné signály všetkým štátom vyzbrojeným jadrovými zbraňami - Severnej Kórei, USA, Rusku, Číne, Francúzsku, Veľkej Británii, Izraelu, všetkým, Indii, Pakistanu, že je neprijateľné hroziť zabíjaním civilistov," uviedla Fihnová. Udelenie Nobelovej ceny za mier osobám alebo organizáciám, ktoré volajú po obmedzení jadrovej hrozby, sa očakávalo. Favoritmi však boli aj vyjednávači, ktorí v roku 2015 pomohli uzavrieť dohodu o obmedzení iránskeho jadrového programu, objavili sa ale aj mená pápeža Františka či nemeckej kancelárky Angely Merkelovej. Svet už pozná tohtoročných nositeľov Nobelových cien za fyziológiu a lekárstvo, fyziku, chémiu a literatúru. Okrem vyjednávačov o iránskej jadrovej dohode, hlavy katolíckej cirkvi a nemeckej kancelárky sa medzi možnými laureátmi Nobelovej ceny za mier objavili tiež dobrovoľní záchranári v Sýrii prezývaní Biele helmy so svojím šéfom. Vzhľadom na pokračujúce konflikty a s nimi spojené utečenecké vlny má šancu na zisk ocenenia aj Úrad vysokého komisára OSN pre utečencov (UNHCR). Podľa niektorých mohol ocenenie dostať aj niekto z kritikov amerického prezidenta Donalda Trumpa. Tento rok bolo Nobelovu cenu za mier nominovaných 318 kandidátov, čo je druhý najvyšší počet v histórii. Vlani cenu dostal kolumbijský prezident Juan Manuel Santos.


Zisk skupiny Volkswagen klesol,  hospodárenie stále ťaží emisný škandál

Prevádzkový zisk koncernu klesol pod štyri miliardy.

FRANKFURT. Prevádzkový zisk koncernu Volkswagen (VW) v prvom kvartáli klesol na 3,9 miliardy eur zo sumy 4,2 miliardy eur dosiahnutej v rovnakom štvrťroku vlaňajška. Tržby spoločnosti síce v sledovanom období medziročne vzrástli o 3,1 miliardy eur na 60 miliárd eur, hospodársky výsledok však zaťažila čiastka jedna miliarda eur, ktorú firma vyčlenila na právne náklady súvisiace s jej emisným škandálom. Automobilová skupina o tom informovala vo štvrtok. Skupina VW v septembri 2015 pred regulačnými úradmi v USA priznala, že využívala softvér, ktorý umožňoval skresľovať výsledky emisných testov. Firma vrátane jej bývalého generálneho riaditeľa Martina Winterkorna a ďalších vysokých manažérov čelí početným obvineniam z podvodov a neférovej hospodárskej súťaže. Volkswagen doteraz v súvislosti s emisným škandálom iba v USA súhlasil s pokutami v sume vyše 25 miliárd USD. Automobilka sa okrem iných krajín bráni aj na súde v domovskom Nemecku, kde investori žiadajú odškodnenie vo výške 9,26 miliárd eur.


Na Železnej studienke postavili zábrany na záchranu žiab

Cieľom je pomôcť najmä ropuchám obyčajným a čiastočne aj  skokanom hnedým.

BRATISLAVA. Dobrovoľníci sa uplynulý víkend už 33. raz zapojili do pomoci ropuchám pri ich jarnej migrácii na Železnej studienke v Bratislave. Práve tu totiž dochádza k najväčšiemu úhynu ropuchy obyčajnej. V sobotu sa preto v mestských lesoch stretlo asi 50 ľudí, pričom viac než polovicu tvorili deti. „V jarnom období sa ropuchy a hnedé skokany premiestňujú z lesného prostredia do rybníkov a ak na tejto svojej púti musia prekonávať vozovku, veľmi často dochádza k ich úhynom,“ vysvetlila hlavná koordinátorka akcie Blanka Lehotská. Dobrovoľníci preto stavajú fóliové zábrany, ktoré žaby zastavia. So stavbou začali vysokoškoláci a firemní dobrovoľníci už v piatok 16. marca. Záchrana ropúch sa víkendovou akciou nekončí, nasledovať bude ešte ich prenos cez cestu a následné odstránenie zábran, keď budú žaby po nakladení vajíčok opúšťať rybníky, informovala Lehotská. Tento rok podľa nej prejavili záujem o prenášanie žiab mnohé školy aj záujmové skupiny. Je ich dokonca viac ako dní migrácie. To, kedy sa budú žaby prenášať, závisí od počasia. „Aby sa migrácia rozbehla, ropuchy potrebujú nočné teploty ideálne osem až desať stupňov Celzia,“ vysvetlila Lehotská. Akciu zorganizovala mimovládna organizácia Miniopterus v spolupráci so Štátnou ochranou prírody SR, Správou CHKO Malé Karpaty.


Érsek: Na spojenie Bratislavy a Košíc sa nevybralo najšťastnejšie riešenie

BRATISLAVA. V prípade trasovania spojenia Bratislavy s Košicami sa nevybralo najšťastnejšie riešenie. Ak by bola zvolená južná trasa, výstavba by šla rýchlejšie. Povedal to minister dopravy Árpád Érsek (Most-Híd) s tým, že na súčasnej trase diaľnice sú zložité podmienky. "V tom čase, keď vyberali trasovanie spojenia Košice - Bratislava, nebolo to najšťastnejšie riešenie, pretože ideme 'horami, dolami'," skonštatoval Érsek, podľa ktorého bolo v tejto súvislosti dávno známe, aké sú geologické podmienky. "Aj napriek tomu sa tak rozhodlo a teraz rozhodnutie musíme akceptovať a dokončiť tú diaľnicu," dodal. Výstavba by podľa neho napredovala rýchlejšie, ak by sa rozhodlo pre južnú trasu. Problémom pri rýchlosti výstavby podľa ministra môže byť aj to, že v prípade verejného obstarávania sa hľadelo najviac na najnižšiu cenu. "Čo je najlacnejšie, nie je vždy najlepšie," podotkol Érsek. Treba podľa neho aj v tomto smere nájsť správnu mieru. "Ja som sa snažil dostavať tie cesty, ktoré som ja začal robiť, tie, chvalabohu, nemeškajú, ale ešte sa dokončujú. Tento rok neviem, ako to dopadne, ale dúfam, že to bude v poriadku," uzavrel minister.


Cristiano Ronaldo reagoval na kritiku, dal štyri góly

BRATISLAVA. Francúzski futbalisti zvíťazili v piatkovom súboji A-skupiny kvalifikácie MS 2018 nad Bulharskom presvedčivo 4:1. Francúzom sa podarilo odčiniť zaváhanie zo septembrovej ouvertúry, keď prekvapujúco iba remizovali 0:0 na pôde Bieloruska. Na konte majú štyri body, rovnako ako Holandsko a Švédsko, ktorí tiež potvrdili rolu favoritov - Švédi triumfom 1:0 v Luxembursku a Holanďania víťazstvom 4:1 nad Bieloruskom. Francúzi sa nenechali vykoľajiť situáciou zo 6. minúty, keď Bacaryho Sagnu vyobracal vo vlastnej šestnástke Georgi Milanov a francúzsky obranca ho zastavil len za cenu faulu. Nariadenú jedenástku aj s prispením žrde premenil Mihail Aleksandrov - 0:1. Potom sa však hralo výlučne v réžii domáceho favorita, ktorý zlepenými zásahmi Kevina Gameira a Dimitriho Payeta ešte v úvodnej polhodine otočil skóre a ďalší člen ofenzívneho trojzáprahu Antoine Griezmann zvýšil v 38. minúte na 3:1. Gameiro po hodine hry štvrtým gólom definitívne zlomil odpor balkánskeho mužstva. Portugalsko si napravilo chuť po prehre 0:2 so Švajčiarskom na trpaslíkovi z Andorry, ktorý v Aveire inkasoval šesťgólovú nádielku a dohrával bez dvoch vylúčených hráčov. Úradujúci majstri Európy si zápas uľahčili vďaka expresným gólom Cristiana Ronalda z 2. a 4. minúty. Kanonier Realu Madrid dvakrát gólovo zaúradoval aj po zmene strán a celkovo zaznamenal v reprezentačnom drese už 65 presných zásahov, čím sa v medzinárodných historických tabuľkách dostal o.i. pred švédskeho bombardéra Zlatana Ibrahimoviča (62) i Didiera Drogbu z Pobrežia Slonoviny (63). V ďalšom zápase B-skupiny zvíťazilo Švajčiarsko v Maďarsku 3:2, o zisku ďalších troch bodov pre Helvétov rozhodol v 90. minúte Valentin Stocker. V zápase Grécko - Cyprus (2:0) sa ako asistent českého hlavného rozhodcu Pavla Královca predstavil Slovák Roman Slyško. Gréci sa dostali na koňa po góle Konstantinosa Mitrogloua z 12. minúty a krátko pred koncom polčasu spečatil ich triumf Petros Mantalos. Gréci sú so šiestimi bodmi lídrami H-skupiny spoločne s Belgickom, ktoré doma rozdrvilo Bosnu a Hercegovinu 4:0. Prekvapenie sa zrodilo v Rige, kde domáci Lotyši v súboji B-skupiny podľahli Faerským ostrovom 0:2. Hostia tak majú na konte prekvapujúco štyri body z dvoch duelov. Druhé kolo eliminačných bojov o šampionát v Rusku pokračuje deviatimi sobotňajšími zápasmi. Slovenskí futbalisti sa od 20.45 SELČ predstavia na pôde Slovinska v Ľubľane. Následne v utorok 11. októbra v Trnave privítajú Škótsko. A-skupina: Rotterdam Holandsko - Bielorusko 4:1 (2:0) Góly: 15. a 31. Promes, 56. Klaassen, 64. Janssen - 47. Rios Saint-Denis Francúzsko - Bulharsko 4:1 (3:1) Góly: 23. a 59. Gameiro, 26. Payet, 38. Griezmann - 6. Aleksandrov (z 11 m) Luxemburg Luxembursko - Švédsko 0:1 (0:0) Gól: 58. Lustig, ČK: 82. Malget (Lux.) B-skupina: Aveiro Portugalsko - Andorra 6:0 (3:0) Góly: 2., 4., 47. a 68. Ronaldo, 44. Cancelo, 86. Silva, ČK: 62. Rubio po 2. ŽK, 71. Rebes (obaja And.) Riga Lotyšsko - Faerské ostrovy 0:2 (0:1) Góly: 19. Nattestad, 70. Edmundsson Budapešť Maďarsko - Švajčiarsko 2:3 (0:0) Góly: 53. a 72. Szalai - 51. Seferovič, 67. Rodriguez, 90. Stocker H-skupina: Brusel Belgicko - Bosna a Hercegovina 4:0 (2:0) Góly: 26. Spahič (vl.), 29. Hazard, 60. Alderweireld, 79. Lukaku Pireus Grécko - Cyprus 2:0 (2:0) Góly: 12. Mitroglou, 42. Mantalos /R. SLYŠKO (SR) bol asistentom českého rozhodcu P. Královca/ Tallinn Estónsko - Gibraltár 4:0 (0:0) Góly: 47. a 70. Käit, 52. Vassiljev, 88. Mošnikov


Cestovanie po Rumunsku bez akéhokoľvek plánu (Cestopis)

Akýmsi záhadným spôsobom ma fascinujú post-komunistické krajiny a Rumunsko spĺňa všetky podmienky.

Jeden z dvoch víťazných cestopisov v súťaži pre vysokoškolákov, ktorú zorganizoval portál dovolenka.sme.sk. Cestopisy zverejňujeme v pôvodnej podobe, s drobnými korektúrami. Plán nie je presne daný a počas cesty mu nechávam voľný priebeh. Vo vrecku 150 eur, v ruke kolobežka, šampón a tie vansky zavesené na batohu, snáď budú plniť aj inú úlohu ako len estetickú. Vyrážam smer Brašov. Mojím hlavným dopravným prostriedkom budú autá cudzích ľudí. Spolujazdou sa dá ušetriť istý obnos peňazí a ako bonus získate nových priateľov. Môj prvý vodič je Razvan, ktorý nanešťastie slovensky rozpráva, ale skloňovanie berie iba ako iný druh zábavy. Prvých šesť hodín jazdy sa dozvedám, čo všetko v živote dosiahol a, naopak, aj čo pekelne pokazil. Ďalšie štyri hodiny hľadám rádio, ale márne. Za viac ako deväťsto kilometrov platím prvých 35 eur. Ubytovanie riešim cez couchsurfing, čo je sociálna sieť, cez ktorú dokážete nájsť ubytovanie zadarmo, a tak spoznávam Mihaia. Je to stratený Draculov brat a prichýlil ma vo svojom peknom príbytku na tri dni. Hneď pri prvej večeri sme vymysleli plán a na druhý deň tiahneme do tajomných transylvánskych hôr. Pridala s k nám aj Mihaiova spolubývajúca, Lavínia. Ako vstupné do národného parku, mi miestny Walker Texas Ranger uložil blokovú pokutu 5 lei (nie charakter zo Star Wars, ale rumunská mena). V prepočte je to asi euro a desať centov, takže ak odchytia takto aspoň desať ľudí, chalani majú na kávu, sifón a croissant. Turistické značky nenasledujeme a ja sa mením na kamzíka vo vanskách. Pri hľadaní cesty domov sem-tam prejdeme aj niekomu cez dvor a tak sa občas cítim ako hobit, ktorý vyrazil za dobrodružstvom. Výhľad je dychberúci a spoločnosť tak vynikajúca, že na ďalší deň lezieme znova. Brašov má skoro tristotisíc obyvateľov a jednu vynikajúcu piváreň. Možnosť skrášliť jeden z vrcholov, na ktorý vidieť práve z tej pivárne, si nenechali ujsť ani najvyššie postavení verejní činitelia komunistického režimu. Kedysi sa nad mestom týčil nápis Stalin vyrobený z dreva, dnes je tam kopa plechu pripomínajúca písmená. Z vrcholu nazývanom Tampa bolo vidieť až tam, kde už čoskoro budem brázdiť chodníky na kolobežke. Najskôr sa však musím rozlúčiť a bolí to viac, než som predpokladal. Trochu som sa totiž do Lavínie zaľúbil. Do hlavného mesta ma berie Iovan. Z profilu vyzerá ako Mr. Bean a po okreskách lieta aj 120 kilometrov za hodinu. Jeho červená Ibiza má tiež čo-to za sebou lebo samovoľne točí vľavo a kontrolka motora svieti kvôli poruche. Zachraňuje nás iba obrázok panenky Márie, odložený na tachometri. Milé. Odporučil som mu, že za takúto zážitkovú jazdu by si mal pýtať viac než 7 eur. Mojou ďalšou kaučsurferkou je Cecilia. Slečna, ktorá do práce chodí ako chce a ešte si tam k tomu aj knihy číta! Pracuje totiž ako knižná editorka. Má 27 rokov a túžbu bývať v Nórsku. Poznáme sa ani nie hodinu a už mi aj núka kľúče od bytu. Namiesto dohodnutých dvoch dní ostávam štyri a dnes ľutujem, že som neostal ešte dlhšie. Konečne je moja trotineta, rozumej kolobežka, vo svojom živle. Viem asi štyri slová po rumunsky a toto je jediné, ktoré nie je nadávka. Hneď ráno kolobežkujem k budove s nevysloviteľný názvom – Casa Poporului alebo Palác ľudu. Po vzore Champs-Élyseés sem vedie obrovský bulvár a najlepší výhľad je z reprezentačného balkóna, z ktorého sa mal Ceausescu prihovárať k pracujúcej triede. Našťastie k tomu nikdy neprišlo a namiesto neho palác v roku 1992 pokrstil Michael Jackson, keď ľudí privítal slovami „Hello Budapest!“ O tomto architektonickom skvoste nájdete mnoho zaujímavostí, ale lepšie je raz vidieť ako stokrát počuť. Plazím sa bočnými uličkami Bukurešti a nasávam konečne tú správnu atmosféru. V centre mesta nie je až tak čo vidieť a áut je tu ako v indickom filme. Čiči, ako ju volajú kamaráti, už asi dočítala všetky knižky a o polhodinu máme rande. Stretávame sa u niekoho na záhrade a ja až po chvíli zistím, že je to reštaurácia. Pri vínku vedieme nekonečné debaty a ja som rád, že môžem spoznať ľudí ako ona. Z mnohých myšlienok vyberám túto: "Keď žiješ v krajine, kde je všetko na hovno, tak punk nie je ničiť. Ten pravý punk je niečo vytvoriť." Potom sa presúvame na ďalšie zaujímavé miesto spojené s minulým režimom. Len prednedávnom sprístupnili aj vilu, v ktorej tento diktátor žil. Nachádza sa len kúsok od centra, a tak ako aj do Palácu ľudu, si treba vstupenku zarezervovať vopred. Na rumunské pomery vás to však vyjde drahšie, vstup pre študenta do obidvoch „budov“ vás vyjde na takmer 15 eur. Teda s kávou šestnásť, ale naozaj to stojí za to! Na dva dni sa náhodne ocitám v Konstancii. Čiči mi požičala požičaný stan a ja si môžem omočiť nohy v Čiernom mori. Dva dni v kempe a ja prvýkrát platím za ubytovanie. Za tých 6 eur som si mohol radšej kúpiť ten sprchový gél, ktorý som niekde stratil. Teraz musím kradnúť mydlo na ruky a predstavovať si, že je to šampón. Ďalej na východ to už nejde a rozmýšľam, ako sa dostať naspäť domov. Stihnem ešte škaredo padnúť z kolobežky a už aj som naspäť v Bukurešti. Musím vrátiť stan a na rozlúčku dostanem takú praženicu, že aj sedliacke ratatouille sa môže ísť schovať. Do Klužu ma vezie Arpád a jeho dodávka plná rýb. Po troch hodinách strácam čuch, po ďalších dvoch už ani neotváram okno, aby sme sa čerstvým vzduchom nepriotrávili. Počas deviatich hodín počúvame iba maďarské techno a ja snívam o praženici bez rybieho zápachu a teplej posteli. V Kluži sa ocitnem na koncerte rumunského No Name. Moja kaučsurferka Elena vedela, že milujem hudbu a chcela mi týmto večerným koncertom v centre mesta spraviť deň. Prekvapivo to bolo vcelku dobré. Až na ten neuveriteľný smrad, ktorý zo mňa išiel na kilometre. Ona musela svoju milovanú Daciu vetrať ešte týždeň! Prepáč. Salina Turda pre mňa predstavuje najkrajšie miesto pod zemou. Kedysi soľná baňa, dnes zábavný park. Elena sem ešte ako malá lozila cez pôvodné šachty a posledných desať rokov sa sem chodí nadýchať, aby trochu prekvapila pľúca. Čo je naozaj pravda, lebo vyfajčiť denne celú krabičku to chce odvahu. Veľmi dobrá a hlavne zdravá prechádzka za 6 eur, no neber to. Večer ideme aj s jej kamarátmi na premietanie filmu do lesa. Nemám ani najmenšej potuchy, či to bude nová marvelovka alebo slunce seno na rumunský spôsob. Bohužiaľ, to nebolo ani jedno z toho a až z filmu som zistil, že sa nachádzam v najstrašidelnejšom lese široko ďaleko. Išlo o les Hoia Baciu. Tak ako pri všetkých konšpiráciách, internet vám pomôže viac ako ja. Posledný deň pred finálnym odchodom ideme na futbal. V poslednom kole najvyššej ligy sa nepriamo rozhoduje o víťazovi medzi Klužom a Bukurešťou. Štadión hlási vypredané a ja sa úspešne bez lístku prepašujem na hlavnú tribúnu. Na konci prvého polčasu Djokovič strieľa hlavičkou víťazný gól. Čítaš dobre, ani ja som nevedel, že Novak je taký multitalent. Sedemnásť tisíc ľudí v ošiali a ja tiež. Po konci zápasu nastali oslavy a neskôr som aj ja skončil ako najväčší výtržník na ihrisku. Uvedomujem si, že to bol jeden z tých tajných snov ukrývajúcich sa vo mne. Fakt paráda. Ráno sadám už ani neviem komu do auta a čakám kým uvidím Schwechat. Ujkovi nechávam posledných 30 eur a poprajem ešte šťastnú cestu do Nemecka. Z Bratislavy to už domov do Trenčína vyzerá byť na skok.


Top desať správ zo Spectatora za uplynulý týždeň.

BRATISLAVA. Pozrite si top desať správ, ktoré tento týždeň oslovili medzinárodnú komunitu na najväčšom spravodajskom webe o Slovensku v angličtine. 1. Konečne sa o Slovensku píše vo svete aj celkom pozitívne: Slovakia discovered by Washington Post as tourist destination  2. Ktorý slovenský podnikateľ patrí medzi najbohatších ľudí planéty? Finally a Slovak among billionaires 3. Pozrite si fotografie najznámejších miest v Slovenskom raji. Máme byť na čo pyšní: Almost 129,000 hikers visited Slovenský Raj last year  4. Videozáznam zachýtava brutálny útok neonacistov v Nitre. Padol ďalší trest: Verdict reached on attacker in the case of the neo-Nazi attack on the Mariatchi bar 5. Šafárikovo námestie sa zmení na lúku. Takto bude vyzerať: Šafárikovo Square will be changed into city meadow 6. Tajná americká základňa, zákaz pre českých vojakov hovoriť rusky či hrozba vojny v Európe. Vitajte vo svete hoaxov: American military base in Slovakia and war in Europe are hoaxes 7. Aké prvenstvo patrí Slovensku v Alžírsku? Slovak cars dominate in Algeria  8. V žilinskej automobilke sa zmenilo vedenie: Kia Motors Slovakia has new head  9. Slovákom sa môžete stať už za 20 eur. Najčastejšie otázky o občianstve: FAQ: State citizenship of the Slovak Republic 10. Už možno len dva roky a do Brna nás z Bratislavy budú voziť roboty: Cars on Bratislava-Brno highway may drive without drivers in two years Dostávajte správy o Slovensku v angličtine priamo na svoj e-mail. Až 60 percent všetkých čitateľov prichádza na portál anglických novín The Slovak Spectator zo zahraničia, prevažne z USA, Veľkej Británie, Nemecka. Len 22,5 percent všetkých návštevníkov má vo svojom počítači ako komunikačný jazyk nastavenú slovenčinu. Portál je súčasťou spravodajského webu sme.sk.


DOBRÉ RÁNODobré ráno: Stali sa Mečiarom, odkázal Beblavý poslancom

Zmeny vo financovaní

Podcast

Komentár

Video

Za bola koalícia, Sme rodina a kotlebovci.

Poslanci parlamentu krátko pred prázdninami zásadne zmenili pravidlá politickej súťaže.  Na rozdiel od voľby ústavných sudcov, ktorá sa vlečie už od vlaňajška, dokázali v priebehu niekoľkých hodín a len pár mesiacov pred parlamentnými voľbami voľbami prijať novelu zákona o volebnej kampani, o ktorej ešte do stredy verejnosť ani netušila. Ako poslanci zmenili zákon, koho ovplyvní najviac a prečo to urobili? O téme sa rozprávala Nikola Bajánová s redaktorkou denníka SME Danielou Hajčákovou a riaditeľom transparency International Slovensko Gabrielom Šípošom. Podcast Dobré ráno vzniká vďaka práci našich kolegov, reportérov a editorov v denníku SME. Ak chcete podporiť hľadanie faktov a pravdy, najľahšie to urobíte kúpou predplatného SME na sme.sk/podcast. Najnovší prieskum agentúry Focus posunul do parlamentu deväť strán. Nová strana Andreja Kisku by sa do neho dostala tesnea to s 5,2 percentami hlasov. Prvenstvo si udržal Smer, druhým najsilnejším subjektom sa stala koalícia strán Progresívne Slovensko a Spolu. Trojicu najsilnejších strán uzatvára strana Kotleba - ĽSNS. Traja najvyšší ústavní činitelia - prezidentka Zuzana Čaputová, predseda parlamentu Andrej Danko a premiér Peter Pellegrini - podpísali spoločnú deklaráciu o zahraničnopolitickom smerovaní Slovenska. Prihlásili sa v nej k EÚ a NATO. Denník N v deň podpisu informoval, že Andrej Danko na oslavy SNP pozval bez koncultácie s prezidentkou či slovenskou diplomaciou bieloruského prezidenta Alexandra Lukašenka. Bratislavskí mestskí poslanci jednohlasne schválili parkovaciu politiku v hlavnom meste. Vo vyhradených zónach budú platiť za parkovanie vodiči, ktorí nemajú trvalý pobyt v Bratislave, ale aj rezidenti. Hlasovali za ňu aj tí, ktorí ju kritizovali. Veronika Remišová vstupuje do strany Andreja Kisku Za ľudí. Ten ju dnes predstavil na dnešnej tlačovej konferencii v Bratislave. Remišová minulý týždeň oznámila, že ona ani ďalší štyria poslanci NR SR za OĽaNO už za hnutie nebudú v ďalších voľbách kandidovať. Rada Európskej únie predĺžila vo štvrtok hospodárske sankcie týkajúce sa určitých odvetví ruského hospodárstva do 31. januára 2020. Asi už len málokto nevie, že bieloruský prezident Alexander Lukašenko, ktorý v krajine vládne 25 rokov, si pred časom vyslúžil pomenovanie posledný diktátor v Európe. Bielorusko s Ruskom sú jedinými európskymi krajinami, kde sa ešte popravujú ľudia. Vyjadrenia o rozhľadenosti prezidenta Lukašenka doslova rozbíja ešte februárový článok portálu foreign policy s názvom Shhh! Belarus Wants You to Think It’s Turning Over a New Leaf, ktorý rozoberá najmä boj tamojších médií o zvyšky slobody. Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je týždenný vedecký podcast denníka SME a Rádia_FM. Každý týždeň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Pozeráme Game of Thrones je špeciálny podcast denníka SME, ktorý sprevádzal poslednú sériu seriálu Game of Thrones (Hra o Tróny). Vychádza každý pondelok.  Medzi nami je týždenný podcast zameraný na ženské a lifestylové témy nielen pre ženy. Nový diel si môžete vypočuť vždy v utorok.  Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@sme.sk, pošleme vám cenovú ponuku.


Desať tipov na zmiernenie prejavov sennej nádchy

Popri predpísanej liečbe možno zmierniť prejavy alergickej nádchy aj dodržiavaním niekoľkých zásad.

Pred sezónou treba navštíviť alergiológa a užívať alergénovú špecifickú imunoterapiu. Sezónnu liečbu treba nastaviť aspoň desať dní pred začiatkom sezóny. Podráždenú nosovú sliznicu upokojíte vypláchnutím mierne slaným roztokom. Prejavy alergickej nádchy možno potlačiť voľnopredajnými nosovými kvapkami. Lekári však varujú pred ich prehnaným používaním. Na mnohé postupne vzniká návyk, ktorý môže zdravotný stav zbytočne skomplikovať. Peľovú alergiu často sprevádza bolesť hlavy. Rýchlu úľavu prinesie umytie tváre studenou vodou. Chlad rozpumpuje krvný obeh a uvoľní napätie. Pomáha aj vreckovka namočená v studenej vode, ktorú si alergik priloží na päť minút na krk. V prírode je vhodné chrániť sa slnečnými okuliarmi, čiapkou či šatkou. Po návrate domov je dobré opláchnuť vlasy, oči, nos čistou vodou. Neodporúča sa nosiť bradu a fúzy, ak sa ich neviete vzdať, treba sa o ne dôkladne starať. Peľové zrnká sa zachytávajú aj na oblečení z mäkkej bavlny či materiálov s dlhšími vláknami, alergikom sa počas sezóny neodporúča sušiť bielizeň vonku. Mäkké kontaktné šošovky môžu absorbovať zo vzduchu peľ alebo prach. Oči sú potom neustále podráždené, slzia a svrbia. Riešením je vymeniť počas sezóny mäkké šošovky za tvrdé alebo jednorazové. Podľa možnosti necvičiť v prírode pri najväčšom kvitnutí, prípadne treba zredukovať dĺžku pobytu. Ideálne je využiť čas po daždi, keď je koncentrácia peľových zŕn najnižšia, krátke prehánky však peľ naopak rozvíria. Na vidieku je peľové zaťaženie najväčšie cez deň, vo väčších mestách skôr večer. Miestnosti treba dobre vyvetrať, utrieť prach namokro a zatvoriť okná. Na okná je vhodné nainštalovať peľové sieťky, ktoré dokážu odfiltrovať až 80 percent zŕn. Zmierneniu príznakov alergickej nádchy napomáha správna životospráva, dostatok spánku a obmedzenie stresu, zvýšený príjem antioxidantov a vitamínov, hlavne vitamínu C. Pre možnosť krížových reakcií nepoužívať med, včeliu kašičku a bylinkové čaje.


Mierové rozhovory o Sýrii by mali v Ženeve pokračovať v polovici mája

ŽENEVA. Nové, v poradí šieste kolo ženevských mierových rozhovorov o Sýrii medzi zástupcami vlády a opozície by sa malo začať 16. mája. Oznámil to v pondelok osobitný vyslanec OSN pre Sýriu Staffan de Mistura, uviedla agentúra AP. Rozhovory sprostredkované OSN doteraz nepriniesli podstatný pokrok. Kým úvodné kolá boli venované prevažne určovaniu programu rokovaní, zatiaľ posledné marcové sa už venovalo konkrétnym otázkam, ako sú budúca vláda, vypracovanie novej ústavy, voľby a boj proti terorizmu. Jedným zo sporných bodov je budúcnosť prezidenta Bašára Asada. Paralelne so Ženevou prebiehajú z iniciatívy Ruska, Iránu a Turecka rokovania medzi predstaviteľmi sýrskej vlády a povstalcami aj v kazašskom hlavnom meste Astana. Zatiaľ čo prvé sú zamerané viac na politickú budúcnosť Sýrie, cieľom rokovaní v Astane je predovšetkým udržanie prímeria. Rusko sa v súčasnosti snaží získať v Bezpečnostnej rade OSN podporu pre dohodu o vytvorení tzv. bezpečnostných zón v Sýrii, ktorých dosiahlo vo štvrtok s Iránom a Tureckom v Astane. De Mistura, ktorý bol v Astane ako pozorovateľ, označil túto dohodu za "významný, sľubný a pozitívny krok správnym smerom".


Kaliňák sľubuje policajtom vyššie platy

Priemerný zárobok v polícii bol už pred januárovým zvýšením platov 1337 eur. Od júla má byť ešte vyšší.

BRATISLAVA. Policajtom v júli opäť zvýšia platy - už druhýkrát v tomto roku. O koľko, to minister vnútra Robert Kaliňák zo Smeru zatiaľ presne nepovedal. Od januára zárobky policajtov stúpli o štyri percentá, lebo platy rástli v celej štátnej a verejnej správe. Teraz Kaliňák hovorí o novej motivácii pre tých, ktorí zvažujú vstup do polície. „Už len preto, že sme zvýšili vek, od ktorého možno nastúpiť do Policajného zboru, a to na 21. rok života,“ povedal v televízii TA3. Konkrétnejšiu predstavu o sumách zatiaľ nemajú ani odborári, podľa ktorých rokovania ešte prebiehajú. bol vlani priemerný plat policajta „Nebude to však plošné zvyšovanie platov ani zvyšovanie o rovnakú sumu pre každého,“ spresnil šéf policajných odborov Marián Magdoško. Prilepšiť by si podľa neho mali najmä vyšetrovatelia, kriminalisti, hliadkoví príslušníci polície na obvodných, hraničných či dopravných oddeleniach, ale napríklad aj kriminalistickí technici. „Debatujeme o forme príplatku, ktorý by mal byť vlastne výkonnostnou odmenou,“ hovorí Magdoško. Hoci pôvodne sa o takejto úprave platov v polícii nehovorilo, zvyšovať rozpočet podľa Kaliňáka nebude treba. Koľko jeho opatrenie bude stáť, ministerstvo zatiaľ nevyčíslilo. "O úprave, respektíve navyšovaní platov policajtov rokujeme s odborovým zväzom. Pokiaľ nebude návrh definitívny, nie je možné zverejňovať podrobnosti," reagoval tlačový odbor rezortu. Výraznejšie zvyšovanie platov žiadali policajti už koncom minulého roka, keď hrozili aj protestným zhromaždením. Štrajkovať nemôžu, ústava im to zakazuje. Namiesto desaťpercentného nárastu miezd napokon museli súhlasiť s plošným štvorpercentným nárastom. Ministerstvo pritom už pred ním hovorilo, že priemerný plat policajta je 1337 eur, čo je výrazne nadpriemerným zárobkom na Slovensku, ktorý bol vlani 912 eur. Napriek tomu sa ministerstvu nedarí zohnať dosť záujemcov a policajné miesta zostávajú neobsadené. Z približne 22-tisícového Policajného zboru je asi dvetisíc miest iba tabuľkových, teda bez toho, aby na nich niekto pracoval. „Ako iné pracovné odvetvia aj my sa stretávame s nedostatkom kvalifikovanej pracovnej sily,“ pripustil Kaliňák. Smer pritom pred voľbami hovoril o veľkom posilňovaní polície aj armády. Schválil vtedy takzvaný protiteroristický balíček opatrení, podľa ktorého malo do troch rokov pribudnúť 2500 nových policajtov a 800 vojakov. Denník SME už koncom vlaňajška upozornil, že sa nedarí naplniť ani tabuľkové miesta, ktoré platili pred schválením balíčka. Viac policajtov na Slovensku podľa analytikov ani netreba, keďže v prepočte na počet obyvateľov ich má viac ako väčšina krajín Európskej únie. Nalákať viac ľudí na prácu v polícii či armáde už pre štát nie je také jednoduché ako v minulosti. Minulá jednofarebná vláda Smeru výrazne siahla na sociálne výhody oboch skupín, ktoré lákali najviac ľudí. Možnosť odísť do výsluhového dôchodku už po pätnástich odslúžených rokoch sa tak napríklad oddialila na 25 rokov. Zároveň sa upravil spôsob výpočtu výsluhových penzií a tiež sa obmedzili ďalšie bonusy ako napríklad bezplatné kúpele pre výsluhových dôchodcov.


Viac národnostných relácií podmieňuje Lovász štartom Trojky

Aj s balíkom peňazí by stále chýbal vysielací čas.

BRATISLAVA. Podmienkou rozšírenia podielu národnostného vysielania RTVS je nielen zvýšenie finančných zdrojov, ale najmä sprevádzkovanie tretieho "športového" televízneho okruhu. "Kým sa tak nestane, nemáme na zvýšenie podielu národnostných programov ani vysielací čas," ozrejmil riaditeľ národnostného vysielania RTVS Attila Lovász. Reagoval tak na výzvu, ktorú členovia Výboru pre národnostné menšiny a etnické skupiny (VNMES) na svojom poslednom rokovaní (8. 2.) adresovali vedeniu RTVS v súvislosti s národnostným vysielaním. VNMES vo svojom uznesení vzniesol požiadavku na zvýšenie podielu národnostného vysielania, ktoré by malo podľa ustanovení o pomernom vysielaní v zákone o RTVS a podľa počtu príslušníkov národnostných menšín na Slovensku predstavovať približne desať percent vysielacieho času. Súčasný podiel, ktorý napĺňajú polhodinové týždňové formáty v jazykoch národnostných menšín, desaťminútový spravodajský formát v rôznych jazykoch a denné sedemminútové spravodajstvo v maďarskom jazyku, považujú národnostné zväzy vzhľadom na zastúpenie príslušníkov národnostných menšín v slovenskej spoločnosti za nedostatočné. "Pravdou je, že ak v rozhlasovom vysielaní približne spĺňame desaťpercentný podiel, v televíznom vysielaní sme na úrovni 2,76 percenta z vysielacej plochy," priznal šéf národnostného vysielania. Zároveň však upozornil, že na tento fakt dlhodobo poukazuje i samotný manažment a Rada RTVS, argumentujúc možnosťami, ktoré verejnoprávny vysielateľ v súčasnosti má. "I s väčším balíkom peňazí by sme nemali reálny vysielací čas na viac národnostných programov. Ak by sme ho chceli získať, museli by sme ukrajovať z iných menšinových žánrov, ktoré sú však tiež v zákone o RTVS ukotvené medzi hlavnými úlohami inštitúcie," ozrejmil Lovász. Deklaroval, že v prípade spustenia tretieho televízneho okruhu a uvoľneného miesta v programovej štruktúre Dvojky, má jeho tím pripravený scenár rozšírenia podielu programov pre národnostné menšiny. "Už rok na tom pracujeme, máme pre manažment i Radu RTVS pripravené návrhy, ktoré, ak príde Deň D, budeme môcť predložiť," deklaroval šéf národnostného vysielania RTVS. V súvislosti s rokovaním VNMES taktiež potvrdil, že ambíciou jeho programovej sekcie je nájsť na národnostné vysielanie priestor aj v letnom a vianočnom období, počas ktorého má RTVS v rámci svojho vysielania najvyšší podiel na trhu.